
Tacham-phibang 

Apao kaiwibo Liangmai (kaiwiyang/kaiwiying) luikeng niu 
“Kaiwiying thenkiu nnei, 

Riliumai lungta karakum; 

Rikhangdi sairiam kara kummei.” 

Chiubo kumjiu thaidao Liangrnai dung Christian thiumijiu 
rikliangmai khaddi riliumai dung marai thiuta kami kumjiu 
Liangmai Literaturega marai racham (love story) habo hai 
waky kapudbo kliadle chiubo maning khaijiu, waky 
kapudbo makad khairaleng Magoo Longga kubo ariak 
khuang hai raopad khaiye. 

Khuigiuna - niu charapentu masenbo kum, 

Charapen-niu khuigiunatu maraibo kum; 

Rikliangmai niu riliumaitu 
Riliumai niu rikhangmaitu 
Masen maraibo hai kadambo piu 
Apao Charawang gandam boye. 

Deekliang mijiu, Siamkiu wangmijiu 
Marai racham hamibo suimakge. 

Kadih riga tadui kalong then, Chami kaklia then 
Chamai kalung then, marai racham halakge, 

Sichiubo donniu Liangmai Literaturega 
Marai racham niu talim kapaai kum 
bammi sulo chiubo lad keng hai niu 
Tacham phibanggu munkom thiu kliaiye, Amen. 


- W. K. Nampao 

Magoo longga kubo ariakkhuangga bambo 
ladkeng chinnia (07) ramvah 

1. Marai racham : Mikphui ganiu ngao kcihuga 
thiujiu khad niu khadtu mikkhuan saolubo 
rikhangmai, riliumai khad niu kh.idtu masen 
maraibo khairili khaddi tacham npaobo situ 
marai racham chiuboye. 

2. Tlambo : Mahin nbaaibo cham makge, chiudi 
pijiu maitu chiura leng dinbo makjiu paronna 
pachun ningcham dinjiu bambotu Tlambo 
chiuboye. 

3. Akholliupui: Maipui pana riliumai kabambo 
puitu Akholliupui chiuboye. Chiudi maikhang 
siara Jakpuimai hinatu Akholliupui kuye chiujiu 
kadin maidi bamme. Nachun ning ganiu kamajibo 
kadaa lulo. 

4. Chakadui: Kasaimai khaddi karingmai 
kykakga longbambo singgiu duitu - dinboye. 
Haibo Kadihpiri khaddi Charuidih kakga longjiu 
bambo singgiutu Chakakgiu chiuboye. Chakak 
giudui chiubo gasu chakadui chiuwang miboye. 

5. Tanoongdui : Charui dihga longjiu bambo 
maksai chungjiu bambo Charui dihgu taduitu 
dinboye. 

6. Rampenh marai : Rikhangmai riliumai 
khad niu khadtu masen- marai bamdi rikhilu 
kamak botu Rampenh -marai chiujiu kuye. 

7 . Rikhibo: Mpui-mpiu thiujiu pumkhad 
thiukhai botu rikhibo chiuboye. 

0) Kalenh=gift 
(ii) Tathin^Present 
(Hi) Tiasaa-Glycerin 

(iv) Masenrim =Sceni 

(v) Tataotaai=Sugar 

(vi) Tsaathum Rawang=Trinity God 

(vii) Kaxung=Umbrella 
(viii)Ringlansing, sailising, sail arising = Elixir 

(ix) Matting, Tania = Ngao kawibo 

(x) Pam ik Kaza-nina -Maram, Thangalmai, 

nina 

(xi) Mailing mased = Suspicion 

(xii) Amaning mased = My suspicion 

TLAMBOI 


Aguang mariu tasingbang rongga, 

Magaa singbang niu withu boye. 

Tinggen lam kalembo nthingna rongga. 

Chareng nthingna niu withu boye. 

Chareng nthingna kambam liudi, 

Rengdee tam, renglina tamboye. 

Magaa singbang kambam liudi, 

Gaaben bang tam, Garao bang tamboye. 

Singchuang bang niu papen pensu dasai, 

Macham lumak kamboye, Charapen rim hina niu; 
Singchuang penrim kawibo situ. 

Singchuang sing niu pagee masheeng, 
PasingNgao masiab, manuanbijiu; 

Masen kamboye, Chamai hina niu. 

Tazu chalunwajiuga-wimakbamdi, 

Tasiam charui wajiuga maton mak bamdi; 

Chakhuang charao thiusibo, 

Ladliu - ladniam manuanjiu; 

Pacham zeng kawibo riliupui sira, 

Singchuang penrim kumboye. 

Riliu Chakhuangkabawtongliu, 

Liangmai Shak henbi, Naga-Rani; 
Ahang ruakmai riliu puisi, 
Singchuang penrim kumgab boye. 

TLAMBOn 


Matomdi Kabuiye, 

Tom paadi Kabuiye, 

Aluidi kabuiye; 

Buichangdi kabuiye. 

Kabui kabui kambam liudi, 

Buichangra paphi ramboye. 

Buichang rongga sudi, 

Buirengra ngaotasi tamsin boye. 

Liuchiuky agui ‘mengjiuphuilo, 

Thingna rongga Chareng taokabam kumsunei; 
Riliu Thinrooimasuikaluliu (Krooiliu), 
Kawilongmai riliu puisi. 

Khangchiu kyga tadkhangjiu phuilo, 

Kabuidung rongga buireng chapkabam kumsunei. 
Rikhang Captain Pasatongkangbo, 

Chagaa longmai rikhang piusi. 

Rikhangkam, riliukam bamliudi, 
Ngaosunei, macham makbo, kazon makbo. 
Phuisukhei, rikhang Pasatongkangbo tu, 
Phuisukhei riliu Thinrooimasuikaluliu; 
(Krooiliu) Kawilongmai riliu puitu. 

Magaabang gen charengh taokani bokum, 

Captain Pasatongkangbo khuga; 

Riliu Krooiliu (Thinrooimasuikaluliu). 
Geethukkang (Magnet) mungga chagi kummi sunei, 
Rikhang Captain Pasatongkangbo; 

Riliu Krooiliu khuga. 

Chapter 1 

Riliu Chakhuangkabawtongliu 


Kuilong wanzeng, (kuilong area) khaddi Namraining 
wanzeng (Tamei Area) maidung niu “Ahangruakmai 
liupui” chiujiu kubo, Makimai khaddi Khongchaimai 
niu “Liangmai, shak henbi” chiujiu kubo khaddi 
Khaomai (Nepalimai) niu “Naga Rani” chiujiu kujiu 
chamai kakeng niu palun sijiu paken pazan katadbo 
riliupui Bena Tabaabang gasu pazan niu 
Chakhuangkabawtongliu chiuj iu kubo Ahangruakmai 
riliupui khad banirne. 

Ahangruak chiusai (i) Liangchi, (ii) A. Tapon, (iii) 
Zuna, (iv) Chawangkyning, (v) Kachuang Nniu, (vi) 
Tabaabang, nam charuk haitu siye. Liangmaidih, 
Liangmairam Ahangruak hai namriak kengmak, kadih 
charam walang khamak bamdi kadih patamwi, pasaa 
kengbijiu chagan chaghum wibo ramme, chagan 
chaghum wibo ronna makjiu mataaidui thiuzaai 
kengbijiu khaoring dung niudi masenbo ramme, 
chakheng, Tathaan dung niu machuangbo ramme, 
sichiujiu chami chakha kakengbo zeng niu sangmai 
masenbo ramme. Sichiujiu sangmai niu masen bijiu 
thaidaora khongchaimai nam 20 (makai) daokha 

lungbamme, khaomai Nepali maidi kalei saang 
kamazu lungjiu bamme. 

Riliu Chakhuangkabawtongliu patia kaa, mazin tanjiu 
pagee masheeng kalikjiu, papeetham niu padaang 
pung mazukiu pakapriu lekmai maibo riliu puiye. 
Pathen thengkeng khajiu pazuthui wibo, matting 1 
tania (rashi), kaphungbo puiye. Palad niam wijiu 
pamik khuan manuanbo riliu puiye. Pamaa chaleibo, 
pazu ngaabo maiye.Sichiujiu kawibo riga pagu 
chakhuang charao siniu paken pazantu wooi nriga 
phung khangjiu Charaa liupui song monne chiujiu 
kadihna mathiu niu dinjiu bambo puiye. 

Sichiujiu bamliudi wika taphuangbo khaddi kahabo 
kadih piriga lungbam bijiu riliu chakhuang 
kabawtongliu pasai pasuang thiumakge, papuina - 
paronna ye.Haibo riga sanjiu patu ponbo papiusi 
zengdiu zimijiu papui panaai ronna lungbam 
boye.Haichiujiu riliu Chakhuangkabawtongliu 
kamyeepui naaye chiubo hainiu kawibo tingthui 
makbo thiujiu bamboye. 

Tatoon chariu khaddi chaken kak gaye 
Chariubo khaddi ring ngaabo mathuk gaye 
N-genhiu (September) tingsan kawibo naiye. 

Riliu Chakhuangkabawtongliu pamikkazaa 2 nina 
kasanbo nthuilujiu ntyang kama zaaibo ntyang lujiu 
phaileb katarik boniu papee kheilujiu, kaluang nkhaa 
kasanbo phung lujiu, tingnaai phuthiu botu soong 
raleng kapoomai kaxoong 3 (moreh umbrella) 
kahengbo tungphak lujiu papee riga soong lujiu 
aguanglam matei lulam matei phung raleng tadpad 
boga patia kaa-mazin tanbo ronna tami, kaa-mazin 
tanbo gasi bengbodi tamanmi, kaa-mazin bengbo gasi 
pa-ntyang kama zaaibobiu, papeekhei kata rikbobiu, 
khaddi pagu nthuina pamik kazaa ninabiu tarong boga 
Takee-malee (rainbow) lunsi kumgab miye. Pazu 
kawi bosi ran ranjiu Charaa liupui kummijiu patu 
taddaobo maihina tasuang hajiu kenkhai silakjiu 
takammiboye. 

Haichiujiu tadkhang boga Captain Pasatongkangbo 
pamakhuak ke kliadlam ganbiu meng soom, khadlam 
ganbiu meng soom kbairan ran lujiu charimai khang 
niatu mazaang lujiu Nguang (Oklong) lamsu wang 
kiuboga mpui nkonbo, tadibbo, pakadib kasabo gasu 
adaotakjiu, tathuangtak khaimiye. 

Captain Pasatongkangbo paliu kang maisi riliu 
Chakhuangkabawtongliu tu ngaolop khaijiu,charaa 
jiuma,chamai jiulo? chiujiu paliu suang hamijiu 

maliupad sitamiboga-riliu Chakhuangkabawtongliu 
niu paben bennia ponsujiu (benkhiu ponjiu) 
“kahumme Saab”chiukhai biboga Captain 
Pasatongkangbo niu “kahumme” chiujiu papee ka- 
ngum khailujiu paben henpadjiu benz 1 iujiu salam 
thiukhaiye. 

Riliu Chakhuangkabawtongliu niu dinne: “Kamkade 
khaizan talo, maipuimai chang maipuimai, changua 
lamdi tadpadmak katua zene, maitu zusi lunsi beti 
hakatua zeng mene sangde melo? Saobelo? 
Chiubodi silu makze kensu karadi koongnge, 
Liangmai ncham karaibe, maki Charaame zai thiuze 
“saab” chiukhai luze adiusa malaang kuminei, 
alungmak liang bang minei.” 

Captain Pasatongkangbo niu, riliu 
Chakhuangkabawtongliu pacham phaloi makgasu 
“Yuye,Yuye, sichiu kamna boye. Sangna makbijiu 
khad niu khad zan, khadzu simakbo hai koong 
changnge, pawan kakeng ga mailung makbo khaddi 
tingthui makbo bamme, Qmainai zan niu sao kulo? 
Naizan (nagiu zan) niu dechiulo?” 

Riliu Chakhuangkabawtongliu niu nuisai Iujiu 
paokakge, “Hing mangamme, azanra saze din 

mangamme, azanra Chakhuangkabawtongliu chiujiu 
kuye, akang aphenme akin mcne kakube naizanra 
Widinliunai chiuze kuye, chaibe kadeebepu zanne 
saobe kulo? Sangde melo?” 

Captain Pasatongkangbo di nuimi, nuimijiu nuirup 
khailujiu nazan azan anaai zan hai machamkha 
bamme,azan niu Pasatongkangbo kuye, aramga 
akinmai niu kubo napiu zanra Kadeelungbo piu 
chiujiu kuye. Apiu zan niu Sangthuannang kuye, apui 
zan niu Maithuankamliu kuye, anam zan, aram zan 
niu Chagaalongmai chiujiu kuye.” 

Riliu Chakhuangkabawtongliu niu dinne: “Chaibo 
yo, kamaoga thiuminei chalung saze kuak khailo, 
kanu dintanglu kamakbe apu zanne 
Laareyingpeelaabe kuye, apui zanne Kawisoonnuliu 
kuye, aky phu.aky putad zanne Kawizoonamai kuye. 
Aram zanne, Bena kuye. Bena hai nam niaboye, 
naam khad bene Tabaabangme kuye, nam khadbene 
Bena Rangbawme kubeye, Kachuang nniu tiuze-di 
kubeye, E-ra Bena Tabaabang -meye. Kam kade 
khaizan talo, aka kania zandi sikhai niye.” 

Mn. Masingbo niu dinne, “Saab nanaai zan macham 
khabo kumjiu akapiu anaai zandi macham 
khaboye,azan niu Masingbo kuye,akapiu zan niu 

Masheengbo kuye, E-niu Mazambang longmaiye, 
akapiu Masheengbo niu Phakbang longmaiye.” 

Mn. Masheengbo niu dinne, “yo, akapiu niu kadin 
bosi gabbe.” 

Riliu Chakhuangkabawtongliu niu dinne, “Kamkade 
khaizan talo, tazan ka-nfiiangbo palingbo zan sikhai 
niye.” 

Mn.Masingbo niu dinne, “Masingbo chiubo hainiu 
Chalui kawi masingsibo chiuboye,Masheengbo 
chiubo hainiu Chagee Kaliang tadui kamasheengbo 
chiuboye.” 

Mn. Masheengbo niu dinne, “yuye, sichiu gabboye.” 

Riliu Chakhuangkabawtongliu niu dinne,”aka kania 
zanra wichangnge, E-ra masenne, azan khainiye.” 

Captain Pasatongkangbo niu dinne, “yuye, 
kachangnge, hainia zanra wichang wiye, nvujiu 
kubodi kuwiye.” 

Riliu Chakhuangkabawtongliu niu dinne, “Puze tad 
kinboma? Di silu makge, pawan kathengkha 
kammaha khaiminei, maipuiziu kawibe kadeebe 

puyo, haize alungchun gane kapadbe akoong 
chammei, daodiusai chakhuan nking nsiluze tadlo, 
mai changua kasabe daoniuye, India armyme Zuname 
namga wangphui bamme tiuze dinbamme, aram Bena 
gadi khangsu manu tiuze dinbamme. Haibe chamtu 
paokhai nize npaokhai kasubeye.” 

Captain Pasatongkangbo niu dinne, “Thuankiuye, 
Widinliu naiyo natu deejiu thuankiuye. Apao 
Charawang niu nariga thoidam kengjiu pikhai bibo 
thiumi sulo. Tacham khaddi maniu khainei, aramgu 
Ranapeyu chabin tadmima, kylongga bamlo? 
Ranapeyu zanniu saokulo?” 

Riliu Chakhuangkabawtongliu paokaktajiu pamun 
kaba lujiu nui didijiu bammi boga Captain 
Pasatongkangbo niu dinne, “Dekam jiulo, Widinliu 
naiyo, degutu nuijiulo?” 

Riliu Chakhuangkabawtongliu nui nui, pamikdui riu 
riulujiu dinne, “Eeh... pukamak gutuye, Ranapeyu 
anume zantu mailing khaize nui zeye, Ranapeyu zan 
Gengkabawtongbo chiujiu kuye” chiubi boga paliu 
kangmai mathiusi nui macham khaiye. 

Riliu Chakhuangkabawtongliu niu dinne,’’Ranapeyu 
chabin tadmakge kanu nsuan bambe E ngaoye.” 

Captain Pasatongkangbo niu dime, “Widinliu naiyo, 
nachun sakhai khetulo, nalung kamakbo thiukhai 
tukhelo, chalung sajiu nang kylonglam malan 
wangjiu Ranapeyu khuga haichiujiu dinkhai khelo. 
Indian Army mailam ga chakhuan maniu nsiilujiu 
akhemaitn aliu khuga langkhailo chiujiu wang 
dinkhai khelo. Kylong wangjiu zikhaibo suisai 
kylongga wangjiu zikhai nei. Kylongga wangdao 
lakge chiusai aliu kangmai leng katiu kashak kaden 
khanglo khaddi zisuibo bamga ziraleng chaphai 
khaddi aliutu mazang ziramai chamai langkhailo 
chiujiu wangjiu dinkhai khelo, aliu kangmai aliupum 
niu tadlulak mibo donniuye chiubo nang niu sijiu 
bamboye kiamkhai zantulo.” 

Riliu Chakhuangkabawtongliu niu paokakjiu dinne, 
“Chaibe kadeebe puyo, kakiam betu dintabe adiu 
kawi lame, E achun wizunei. Nangne atu chalung 
saze changua dampoine atudi pidao khaize natu 
thuankuye. Apao Charawangnc kakoongbe pen gane 
E-di haikumbe pawan kawibe daoluze akang aphen 
meleng maksai adihleng zengbene poina gaze tadi 
padam lumacham khaikalu behai ndejiuga asan wilo! 
Mathaamathaaze E wang dinkhai pinei. 

Haibe lamra changuadi manangze tinggu talo, 
chiukhai lujiu paben kareopad seojiu wooi chalu 

npaa nri kachangbc nbengbang phiga kabam beze 
akylu npaaye,sigaze chamai tudi azanwi raboye. Siga 
khangze mathaklo, chalu lungga maghai bamsunei, 
phujiu tiulo, npaa gane mpuize luipadti chalu nphon 
ga tadui nkhun chukhai nbamme, Tadui laangluze 
shaklo, nmateidi thaluze tiulo. Teili chaganli khaddi 
chaali bammachang beye. Ntuangra E khangbam 
lulaknei. Ranapeyu changualam tadmi bamdi 
simakge, E wangze patu haphuze dinbi raleng E wang 
mazi kamei bene wisunei” chiujiu dinkhai lujiu puri- 
ribo kumjiu tadpad miye. 

Captain Pasatongkangbo niu dinne, “Thuankiuye, 
thuankiuye, Widinliu naiyo natu malenna 
thuankiuye, bye-bye” Chiukhai biboga riliu 
Chakhuangkabawtongliu masai mariwang lanjiu bye- 
bye chiujiu paben kahai khailujiu tadlab labjiu 
tadwang mibotu Captain Pasatongkangbo paliu 
kangmai khang soomsi phuijiu bammiye. 

Captain Pasatongkangbo sai suikinbo pakapiu 
kaniasi panai suang hamiye, panai maang kumjiu 
maang maangjiu bamnak khailubo saiga 
Mn.Masheengbo niu Mn.Masingbo khuga 
dinne,”akaba,riliu Chakhuangkabawtongliu hai 
Charaama? Chamai siaklo? Charaa kum, chamai 
kumjiu alung katuakjiu achun thiusi tamiye.” 

Mn. Masingbo niu dinne, “sichiu makge akaba, Riliu 
Chakhuangkabawtongliu hai palun wizubijiu khaddi 
wasi zubo donniu Charaa kumjiu ngaokhai miboye. 
Paling siakbora chamaiye, Apao Charawang niu atu 
koongjiu bamme chiubo haikumbo ganiu sira boye. 
Captain Saab aliu kangmai leng Apao Charawang niu 
langkhaibo chamaiye, Charaa makge.” 

Captain Pasatongkangbo niu dinne, “Charaaye 
chiubo, chamaiye chiubo, too chawan maksai 
nsuannai simi raboye.Charaajiu tadi chamailun 
thiujiu wangboye, chamaijiu tadi Charaa kumjiu 
wangboye chiubo hai aliu kangmai niu zengdin 
(witness) thiura boye. 

Riliu Chakhuangkabawtongliu tadtaron phen wangjiu 
Ranapeyu Mn. Gengkabawtongbo khuga Captain 
Pasatongkangbo chamsi pao khaibiye. Ranapeyu niu 
akhepiu kaniatu kuwangjiu dinne. Aheku zamlam 
khaddi Senbung ka-ntiaklam tadluze Zuname 
namga kawangmai charimai dungsi ndelam 
wangnou? Ndelam mengnou tiubeze manu masan 
luze wangmazi luze aguanglam ma-ntei lulam 
paomeng kara beye, Magaan-Giuzam lamra Ene 
abuipoi phui taronze tadpine chiukhai lujiu Magaan 
giu zamlam tad khaimiye. 

Ahekuzam lam khaddi Senbung ka-ntiak lam tadbo 
akhepiu kaniasi wanglujiu India maigu charimai 
dungsi kanoo nchun (last night) Maleining 
(Kangpokpi) lam malanwang minei chiujiu Captain 
Pasatongkangbo khuga paomeng bijiu sibonai 
nchunsi Bena Tabaabangga Ranapeyu 
Gengkabawtongbo kyga wang zikhaijiu chawan 
malod tiupeng lujiu pad marira suboga- Captain 
Pasatongkangbo niu dinne, “Apao Ranapeyuyo, riliu 
Chakhuangkabavvtongliu hai ariak dejiukha katikhai 
bolo? Pagu class dejiubolo?” 

Ranapeyu Mn.Gengkabawtongbo niu paokakge” 
Chakhuangkabavvtongliu lairik wajiu katilu makge, 
Maleining (Kangpokpi) ga Class V (five) katize 
kakinbe kumga papu Typhoid raa kamaraa gane 
saimeize sibe sailamra lairik kati tamei katua 
gaye,tiuze tadi aram Tabaabangme gara atapui 
Chakhuangkabawtongnge kumze changua kasi bemai 
haye. Atapui chakhuangkabawtongnge ra Mayangme 
(Nepali) khuandi sika likze Mayangmetu npao susai 
Mayang mepuizi gabrai, Makikhuan (Manipuri) di 
sikamak harai, Kakaame (English) khuandi sirak rak 
bammei, tiuze dinba, anura kakaame khuanra 
changuadi simarai, maine kadin betu chiuze kadin 
beye. Npume zetadi pakum katangbe mai haye.” 

Atapui Chakhuangkabawtong ngc-ra waka sibe ronna 
makge, palungdi wichang wibeye. Maitudi lungsasi 
beye. Maitu mari phuisi beye, singdi singchang 
singbeye, sitiuze chamai hina patu chakhuang 
thiukamze, pazan cham ponnei tiuze aramme matbiu 
dinze bambeye. Chamai pazan champon kalube 
kengju makbeye. Apao Charawang niu koongbijiu 
kalei lunglamdi panaai puinane Tabaabangme gara 
kalei peeye. Tiukara shak kara kahame hina panaai 
puina khugane apookkhengze, chaphi phize tiubam 
kambeye. Mayangme dungraNaga Rani tiuze pazan 
mathak kali luze kuze kinbeye.” 

Captain Pasatongkangbo niu dinne, “Thainai nchunra 
rimiye, nsuannai nsuanra aliu kangmaitu riliu 
Chakhuangkabawtongliu kyga mazang meng kbaira 
chamai langkhai khelo.” 

Ranapeyu Mn.Gengkabawtongbo niu dinne, Ene 
mazangkiu pine, Atapui Chakhuangkabawtongnge 
kyga meikara bera adiu kawi lame, palam habe mei 
mangamze sangnua, naimachang meibamni katuaye. 
Tiuze tadi kakoong bera Chakhuangkabawtongnge 
para meelakge, kalei thiulakge tiube haiye.” 

Captain Pasatongkangbo niu dinne, “dekamjiu 
meelakge, kalei thiulakge chiujiulo?” 

Ranapeyu Mn.Gengkabawtongbo niu dinne, 
“Chakhuangkabawtongnge chamra haiye, kamyeepui 
khadne panatu phung meebe bamme, tiuze tadi 
aliume khadne papuitu phung meebe-ra tazai makge, 
tacheng makge. Panapon kahabe tanpao, tanpe 
khadtu maikhadne jumakot kakhai bc-ra Charaa 
pachun wiye Charaa thoidam daobeye. Chiudi 
panapon bambe bambe panane papui paputu makot 
tabe maikaki mene kamakot be-ra Charaa siang 
phung kara beye. Mpuimene chamee kathiube haira 
kadih cheng, Chamai chengnge, chiudi Mpumene 
chamee kathiube haira Liangmai puipume cheng 
makge, E mee mehde saone apuitu makot ralo? Tiuze 
dinmeh dinmehze suimak zeyei, patu manu kameh 
be-ra saomak beye, manumeh manu mehze 
bambeye.” 

Captain Pasatongkangbo niu dinne “Riliu 
Chakhuangkabawtongliu cham hai maoye chiujiu 
dinra haye, maji botu maoye chiujiu dinbo pazai 
makge. E-di riliu Chakhuangkabawtongliu chamtu 
suiponnei (Support thiuye) mpuimai niu chamee 
thiubo hai Charaa gandam, chamai chengnge. Chiudi 
maipiu mainiu chamee thiubo hai Liangmai 
puipiumai cheng makge chiujiu dinbo ramvahra 
wakhad gasu maipiumai maikhad niu pakyga wang 

lungjiu patupakhenpui thiulujiupapuitu makotjiu 
lungbine chiubo bamliudi sisi Liangmai puipiumai 
chengmakge. Chakhuangkabawtongliu para suini 
makge chiuboye; Riliumai khad niu papuitu phung 
meebo hai tacheng makge tazai makge cbiujiu dinbo 
siniu papui saimisai chamee thiubo suiye chiubo 
ladbam bamme. Chiudi papui ringbam thenra 
meelakge chiubo chamsi dinbo suimakbo donniu 
papui ringbam thenra meelakge chiujiu dinmak 
boye. 

Mn. Masingbo niu dinne “Captain Saab niu kadinbo 
hai paling siakge, E-di sichiu maning gabbe.” 

Ranapeyu Mn. Gengkabawtongbo niu dinne, “Pu 
kamakbe chamtu dinze ziri nnei, chalam tadze 
malaita Karen bamsune, zisukhe, mathiu mang 
wikhei” chiubijiu Captain Pasatongkangbo paliu 
kangmai khang soomsi macham ramjiu “yuye 
mathiu mang wikhei” chiujiu wang zikam miyei. 

Pasaibonai nsuan Ranapeyu Mn. Gengkabawtongbo 
niu mazang lujiu paliu kangmai riliu 
Chakhuangkabawtongliu kyga tadkiujiu Ranapeyu 
Mn. Gengkabawtongbo niu dinne, “haize pakyye, 
Chakhuangkabawtongnge kyye.” 

Captain Pasatongkangbo niu “Widinliunai bamma?” 
chiujiu senkhaiye. 

Riliu Chakhuangkabawtongliuniu kenkakjiu dinne: 
“yuyei bammei” chiujiu pazu mahen phik padboga 
Captain Pasatongkangbo. Mn. Chagee Kaliang tadui 
kamasheengbo khaddi Mn. Chalui kawi masingsibo 
paliu kangmai zusi naimik padmibo lonsi kumjiu 
bensad miye chiudi sibo lonsira naimik padmak 
khaboye. 

Riliu Chakhuangkabawtongliu niu dinne, “puze 
tadkin manu? Kynung ngudze ntao khailo” 

Chaptain Pasatongkangbo niu dinne, “Sichiu makge, 
wadi pusonbo haye, Widinliu naiyo nakhuga tadwang 
khaimakjiu tadmi bora aliu lungmakge chiujiu 
tadwang kinboye.” 

Riliu Chakhuangkabawtongliu niu dinne, 
“Thuankuye, thuankuye, nangliutu kampuze kam 
chariumi bamdi alengra kengga achun wiye, achun 
kawigu nde kamkhai nou? Kavak, kabui gize chami 
chakha laangkara haze tadi tei kaloom, laang khainei 
khadne khadtu kakoongbe malod thiujiu tiu macham 
khaikhei” chiujiu dinboga Captain Pasatongkangbo 


20 / Magoo Longga 



paliu kangmai paliu chun wijiu “katiubo songdi 
nacham wijiu, nacham song kamonbo wa hand” 
chiujiu maning kammiye. 

Ranapeyu Mn. Gengkabawtongbo niu dinne, “teira 
-tasua, tame-tame, nrilam akylam laangmi bamdia, 
nsuan sumaji luze laang majilo tiuze kanu nchun 
dinkhaimeh katuarai, laangmi bamtia teira tasua 
tasua.” 

Chaptain Pasatongkangbo niu dinne “yuye pasai 
kananiu tiu machamra kamkhei, din masuang khailu 
makboniu thainaira natudi kampuzu mira boye, aliu 
kangmaidi tadmazi raleng maningjiu bamboye. 

Akholliupui Kawisoonnuliu (Chakhuang 
kabawtongliupui) pazu charung lujiu lulujiu 
bammibo lun ngao khaijiu Captain Pasatongkangbo 
niu haichiujiu kenkhaiye “wibamma apui?” 

Akholliupui Kawisoonnuliu niu paokakjiu dinne: 
“U-ye, wibammei, sangdeme gazepua; anurananu 
namai kang tura sita nrai.” 

Riiiu Cnakhuangkabawtongliu kaluak kaladjiu “Apua 
chaibe yei, kadeebe puyei, akyliang maigu Captain 
Chaibe yei, paramra Chagaa longmaiye chiu ye.” 

Captain Pasatongkangboniu dinne, “yuye apoi 
Widinliunai niu kadin bosi gabbe.” 

Akholliupui Kawisoonnuliu niu dinne, “Nthaine 
tadlan mikara manu, manai khairalo? Awangpu; ngua 
-ngua, E-ra ame mebe chaibo tiutabe awangpu tiu 
khaimi nta” chiubijiu paliu mathiusi nuirim rimkhai 
kamme. 

Captain Pasatongkangbo niu paokakge “wadi makge 
apui, chaibo chiujiukubo songdi Awangpiu chiujiu 
kukhai botu E-ra masen diangnge, yuye aliu kangmai 
thainai tadlanmi raboye.” 

Riliu Chakhuangkabawtongliu niu dinne “changuadi 
tiukhai kara haye, haini, duiloom piang ponmacham 
khaikhei” chiujiu duiloom piang charuk (6) 
ngoonaphi soom (3) maruivum charuk (6) songlujiu 
ponwangjiu paliu kangmai mathiu tiu machamjiu 
marira macham khaiye. 

Captain Pasatongkangbo niu dinne, “thuankiuye, 
malenna thuankiuye, pasai niu wijiu daolankhe apui 
nanaaidi wijiu bamsulo, aliu kangmaidi padlan mine.” 

Riliu Chakhuangkabawtongliu niu dinne, “yuye, naliu 
kangmaidi phisui kasabe thiutabe wize tadlo” 

Akholliupui Kawisoonnuliu niu dinne, “mai maranu, 
sathu nuyei, chagee kaliangbe kum liangze, tadui 
kamasheengbe kumze lunglou, atarae, aname, 
agiume dungtu tathoo zunuye, karaatao nuye:” 

Captain Pasatongkangbo niu dinne, “yuye, yuye, 
apuithoi; anaithoi zaibo thiune, mangwikhei apui” 
chiukhaijiu tadpad miboga riliu 
Chakhuangbawtongliu niu paky kamaa; paky zengga 
kapao padjiu “naliu phi masui tabe tadlo, wijiu adao 
lanra Apao Charawang niu thoidam pikhai bibo 
thiumi sulo chiujiu chaben zujiu salam A thiukhaijiu 
bamme. 

Hailam phan Akholliupui Kawisoonnuliu paronna 
tlamjiu “ Anura nchun niu, chawan niu mangwikhei, 
mangwilo chiuze dinrai nu, ntuang nsuankanoo 
ndetiuze mangwi supua” chiujiu pakylung gasu 
paronna nookhik khikjiu bammiye. 

Chapter II 


KawilongTadbo Mpuiky Mari 

Captain Pasatongkangbo paliu kangmaisi Bena 
Tabaabangmai Ranapeyu Gengkabawtongbo kyga 
khangjiu tei tiulujiu paliu kangmai takaa (tekdom) 
phung lujiu kawilong leng phikem sujiu. Benamai 
rengbang tompad kazi kari riliu 
Chakhuangkabawtongliu kentu dinsujiu 
Mn.Chaluikawimasingsibo niu dinne, “Lung 
sujiu riliu Chakhuangkabawtongliu kumbo 
ngaomatai makkhaye, patura mangai kiulu lakge, 
khaddi pazeng niu saikhai ralengdi maza tamiyei.” 

Mn.Chageekaliangtaduikamasheengbo niu dinne, 
“yuye riliu Chakhuangkabawtongliu haira Charaa 
liupuisong monne chiujiu maningkhai tangmiyei, 
patu maning khaijiu charapen rim kawibo tudi 
maning taoye, Riliu Chakhuangkabawtongliu haira, 
singchuang penrimsi gabbe chiubidi kamaobo 
bamlaksune.” 

Captain Pasatongkangbo niu dinne, “yuye, Riliu 
Chakhuangkabawtongliu wiet tura mainiu dintang 

lulakge chiudi pawietsi kadam bopiu Tingwang niu 
dambi boye chiujiu pazeng leng Tingwangtu thuanra 
boye. Paniu chami thiulakge chiumaksai patura E- 
di achun ningboye. Riliu Chakhuangkabawtongliu 
tura masen kamakbo mai bambi lakge ch t uj iu maning 
khaiye.” 

Sichiujiu paliu kangmai riliu 
Chakhuangkabawtongliu lamga khaddin khad dinjiu 
paliu kangmai mpuiky mari thiujiu Kawilong 
wangtangjiu Kawilongmai Ranapeyu Mn. 
Hoomadulaangbo kygasu chawan malod tiupeng 
lujiu padboga Mn. Masingbo niu dinne, “Chagan 
tiuwijiu teira malenna tiusui khaimiboye. Chiudi 
riliu Chakhuangkabawtongliu lamra magiu makhabo 
alaaiye, riliu Chakhuangkabawtongliutu ngaolan 
khaini khang kinne.” 

Mn.Masheengbo niu dinne, “Kachang boye riliu 
Chakhuangkabawtongliu tura mangai kiululak 
siakge. E-ra Chakhuangkabawtongliutu amanglam 
niudi mankhai nijiu bamme.” 

Captain Pasatongkangbo niu dinne, “Saokha 
niu riliu Chakhuangkabawtongliutu ngaokhai lan 
raobobamlo? Saokha niu Chakhuangkabawtongliutu 
pamang lamniu mankhai raobobamralo? Saokhaniu 

patu mangai kiulu rabo bamlo? Chiujiu pamang 
pamang madan raboye”, chiujiu dinboga 
Kawilongmai Ranapeyu Mn. Hoomadulaangbo niu 
dinne, “Thaidao, thaiting gara aram Kawilongmai 
kylong gadi riliu palun kawibo khadrabamboye.” 

Captain Pasatongkangbo niu paokakge, “Aliu 
kangmai riliu palun kawibotu phuitad kinbodi makge, 
chiudi Benamai riliupui pazan niu 
Chakhuangkabawtongliu chiujiu kubo riliu puitu 
adao khailujiu khaddi mangaikiu lulakzing miboye. 
Tuhoi ronna makge, aliu kangmai mpuitadkatheng 
kadunpakentu ronna dinzingjiu wangboye, chiudi 
dinloi makbo kumjiu tuhoidi dinbambo haiye. 
Pazeng niu aliu kangmai Charaa meng mibo kummi 
boye. Thainaira chariu suimiye, nsuannai niu mari 
ralan daikhei, thainai nchunra zimathak khaimi 
sukhei nsuan naira manaai raboye.” Chiubijiu akhang 
mathiusi wangzi kammiye. 

Pasai bonai nsuan wanchak 6/7 (charuk/chinnia) 
tingga Kawilongmai chalu mengra tadkam miye, 
chiudi Captain Pasatongkangbo paliu kangmai sira 
daanaisi tadjiu chiasiak khaimibo siniu chariu 
zumiye, zimathak khailan lukhei chiujiu tei tiupeng 
lujiu zilan miye. Wanchak kariu (10 am) tingga 
zikeng sulan lujiu tadui nkhiu raleng Kawilongmai 

tadui khun ga meng lujiu paliu kangmai kbang soomsi 
Kawilongmai ramtu awajiu mazang phuikhai lujiu 
Captain Pasatongkangbo niu dinne, “Bible ga Canaan 
ram chiubosi Kawilongmai ramhaikum gab bamra 
kumjiu maning khaiye. Wiye Kawilongmai ram hai 
wichang wiye, Kawilong kuzi siakge, Kawilong 
kudao gabbe. Kaloo nchun amang lamsu singbang 
kasaiboga takuangpen penbambo ngaojiu bam niuye, 
wagara takuangpen ngaochang ngaora boma?” 

Mn. Masingbo niu paokakjiu dinne, “Ngaorao lakge, 
ngaosu talakge saab yo, Kawilongmai ram awajiu 
mazangjiu phuikhai boga ngaowibo takuangpen, 
manempen ronna makjiu parim wibo Makupen, 
Liangkupen, Singchuangpen dung pen phui bamra 
kumgabbe.” 

Mn. Masheengbo niu dinne, “Sichiujiu ngao wibo 
khaddi parim wibo charapen dung niu penphui 
bamsai rikhang kawibo, riliu kawibodi kengbam 
talakge. Chapiubon charapen kawibo hai rikhang riliu 
kawibo maidung leng boye. Saab manglamsu 
charapen maanbosi riliu maitu ngaorabo ngiuye. 
Amaang lamsu riliu maitu maansai tathsu kawibo 
ngaorabo ngiuye chiuye. Amaang lamsu charapen 
maanbo siniu riliu kawibotu ngaorabo ngiuye chiujiu 
katingmai dinbam niu boye.” 

Chapter III 


Riliu Krooiliu 

Sichiujiu paliu kangmai man raajiu bamboga riliu 
Krooiliudi tadui nthuak raleng pahen (pagu tadui 
khiu) phung lujiu mengkin niuye. Bible mariga 
Samaria maipui khad niu tadui thuakra tadui khun ga 
mengbo ganiu Rankhaibopiu Jesutu adaolujiu 
kawicham juringbo cham daolubo kumjiu riliu 
Krooiliudi tuhoi tadui thuakra mengbo hai tadui 
khun gasu pamaning pamaraitu daolura lengnge, 
khaddi paken pazan hamakjiu paracham palui 
thiulura lengnge chiubo maning taoye. 

Riliu Krooiliu niu tadui thuakra mengbo gasi 
Captain Pasatongkangbo niu haichiujiu maniuye, 
“Qmainai zan sikhai niye, naizan niu dechiulo 
chiubodi sikhai niye.” 

Riliu Krooiliu niu dinne: “Azanra Krooiliu kuye, 
naizanra Maimasenkamliunai chiujiu kuye.” 

Captain Pasatongkangbo niu dinne, “Wiye wichang 
wiye, padaogab pakazi gabbe, apiu zanniu sao kulo?” 

Riliu Krooiliu niu dinne, “Dekakam lengtu 
haichiujiu maniu kaphei bamjiulo? Apiu zanra 
Liangtongpeebo kuye.” 

Riliu Krooiliu niu dekam lengtu haichiu maniu 
kaphei bamjiulo chiujiu dinkhaibo chamsi 
chiukhaigab,Captain Pasatongkangbo niu riliu 
Chakhuangkabawtongliutu maning taorab wangmiye, 
riliu Chakhuangkabawtongliu niu parammai 
Ranapeyu zan dinsu raga nuidi dijiu bammibo lunsi 
ngao masan siak siakjiu khaddi riliu 
Chakhuangkabawtongliu niu papui zan, papiu zan 
dinbo ronna makj iu papui nazan (paphiu zan) dintang 
bosi maning taojiu maliu tajiu zingzing khaimiye. 

Riliu Krooiliu niu Captain Pasatongkangbo lun phui 
khaijiu palung makmijiu haichiujiu maniu khailanne, 
“De kakam lengtu haichiu maniu kapheijiu bambolo? 
Chiukhai botu nalung makjiuma? achaibo". 

Captain Pasatongkangbo niu dinne, “makge, apee - 
amamazidbo kumbi jiuye, chalungmak sonbo haye, 
Krooiliu chiubohai chapa zanma? Zan ehangio?” 

Riliu Krooiliu niu dinne, “Azan kachangbo, 
palingbora Thinrooimasuikaluliu chiuboye. Haisi 
apiutu ponbo apao niu mathak khaibi boye chiuye. 

Chiudi apuitu ponbo apao niu azan nvuboga Krooiliu 
Krooiliu chiujiu kubijiu akhang mathiudi Krooiliu 
chiujiu suiku tadmi boye chiuye. 

Captain Pasatongkangbo niu dinne: “Haidi padaogab, 
pakazi gabbe, wa pakhiang nasi kamdao khaikamme, 
wa pakhiangna leng khaddi natu thuankiuye.” 

Riliu Krooiliu tadui thuak phung lujiu phikheng nia 
soom tadpat lujiu masai mariwang lanjiu Captain 
Pasatongkangbo khugga dinne, “Achaibo tadui nkhiu 
peng lujiu too kylong wangboganaronna akyga kiulo, 
natu mazang raleng akynapuitu langkhang raboye.” 
Chiujiu dinkhai dialujiu pakylam wangmiye. 

Captain Pasatongkangbo pakang kania khuga marao 
boniu pakhai hamiye. Paronna mangam saijiu 
padiusa malaang koojiu bammiye. 

Mn.Masheengbo niu dinne “Riliu Krooiliu 
(Thinrooimasuikaluliu) hai pazan champonjiu 
wichangnge, pawangcheng kodkha niu taduirui 
wangcheng kumgablu, pamik niu Tathaanliu mik 
kumgablu, katasibo wiet wiye chia akaba Chiujiu 
Mn. Masingbo khuga dinne. 

Mn.Masingbo niu dinne, “yuye akaba, aka mikphui 
gara Thinrooimasuikalubo songdi widiangnge, 

chalun wiet hai amun niu dintang lurabo gumakge, 
theng kengkha apiu samkha, khenri wietkha, thambon 
wietkha, pabiang pyee wietkha, kadambo piudi kamsi 
zuye chiubo maningtang miye.” 

Captain Pasatongkangbo niu dinne, “Riliu Krooiliu 
niu waziuga wibam liudi riliu 
Chakhuangkabawtongliu turn tanglu lakge, nanaai niu 
pa-rkhuan chiubamme, pamik khuan nanaai mikniu 
ngaobamme.” 

Mn. Masingbo niu dinne: “yuye saab, riliu 
Chakhuangkabawtongliu wietra tamsin boye. 

• Kakamai (English) khuan ga ‘Excellent” chiubosi 
riliu Chakhuangkabawtongliu kumbo tuye. Riliu 
Chakhuangkabawtongliu kumbora kadih piriga nia, 
soom bambo, bammakbo dinsi lakge. Chiubam liudi 
riliu Krooiliu lunwiet haidi poinakha makbo niu 
maza zujiu dintao khaiboye. Riliu 
Chakhuangkabawtongliura maina Charaa liupui 
songdi monboye.” 

Mn. Masheengbo niu dinne, “Akadi sichiu maning 
gabboye.” 

Captain Pasatongkangbo niu dinne, “E-ra aronna 
sichiu maning bamboma? Chiuboye.” 

Mn.Masheengbo niu dinne, “Danai gasu,riliu 
Chakhuangkabawtongliu hai Charaama? Chamailo 
chiujiu E-niu maniukhai mibo makma?” 

Captain Pasatongkangbo niu paokakge “Yuye, riliu 
Chakhuangkabawtongliu sira chamaidi chamai, 
Charaadi Charaaye, Chamai- Charaaye.” 

Sichiujiu paliu kangmai tadui nkhiu penglujiu tingnai 
malaajiu paliu phaini phoo sangbotu khuanjiu mari 
raajiu bamboga Mn. Masingbo niu dinne, “Riliu 
Chakhuangkabawtongliu tu tangmak bamdi riliu 
Krooiliu lunwiet tudi maza zuye, riliu Krooiliu leng 
chalui khad masing lujiu thiukhaibi khei.” 

Mn. Masheengbo niu dinne, “Wiye, akaba nang 
chalui kawi masing sibopiu masingpad sulo, saab 
aliu kangmai thiu macham khaikhei.” 

Captain Pasatongkangbo niu dinne, “ Yuye, chahu 
kingngoo nthingna dung ronna khaddi ndeona 
majyangpui dung ronna chalui thiujiu mathaa 
bambotu alung makge. T’ningna dungtu khaddi 
ndeona dungtu mazang mathaa macham khairaleng 
chalui kawibo masing padjiu thiu macham khaira 
kamkhei.” 

Mn. Masingbo niu dinne, “Wiye saab nanaai niu 
masen siakgesai masing matai raboye.”Chiujiu 
dinkhai lujiu haichiu masing padjiu thiulen khaibiye. 

1. Gaileening thanliuna kum 
Magalee rengleena kum 
Nawiet lingsi dintang lulak 
Riliu Krooiliu. 

Wiye wiye wichang wiye 
Nawiet lingsi dintang lulak 
Nawiet situ masen changnge. 

2. Watu din kadaa rahaa 
Watu pon kadaa rahaa 
Chamangwiet wiye chiubohai 
Niu kaloi boye. 

3. Thenkengkha, apiu samkha 
Khenri wiet, thambon wietkha 
Charaa liudi nangkum jiura 
Witangbi lakge. 

Captain Pasatongkangbo niu Mn. Masingbo khuga 
dinne, “akabo nangra kamsi zuye, nazan champonbo 
changnge.” 

Mn. Masheengbo niu dinne, “yuye, paling siakge 
saab, akabo masanjiu pazan champonbo maisiakge, 
chamai pazan champonbo kengzu makboye.” 

Sichiujiu paliu kangmai khang soomsi, “ Gaileening 
thanliuna kum” chiubo luisi thiulu thiulan thiulanjiu 
kakoobo kanaabo charuak (part) khaijiu thiujiu paliu 
kangmai phaini phoosang makthen thiujiu tingkum 
kasanbo ngee changeebo kum khaibijiu nkan 
khaoring dungsi tingzing nging khaimiye. Paliu 
kangmai phaini phoosang lujiu kylong wangboga 
puimaina khad niu wangjiu Captain saab khuga dinne, 
“Achaibo achiniu natu kiulo chiuye, atu mazang lujiu 
kiulo chiuye,” chiujiu Captain Pasatongkangbo 
benju kalui sumiye. 

Captain Pasatongkangbo niu dinne, “Awangpuiyo 
nazan sao kulo? Nazan dinlo, pazan simakbo 
maisaira E- suipingnge, nazan dinlo” chiubi boga 
puimaina siniu dinne, “Azanra Zengdinkamasanliu 
kuye”chiujiu dinkhai lujiu “tadkhei khei tadkhei” 
chiujiu Captain Pasatongkangbo bensi jujiu kachang 
kalui miboga Captain Pasatongkangbo niu dinne, 
“Khuan railo, awangpoina,” chiukhai lujiu pakang 
kania khuga pazu sarakrak lujiu dinne, “Khei aliu 
kangmai mathiusi kiukhei.” chiujiu dinme. 

Mn. Masingbo niu dinne, “Saab awangpoina 
Zengdinkamasanliutu mazanglu kiusulo,akapiu 
Masheengbo anaai niu kylong khejiu bamniu binei.” 

Mn. Masheengbo niu dinne, “yuye sichiu gabkhe 
saab.” 

Captain Pasatongkangbo palung chun gasu niu kaloo 
tadni nkhun ganiu naronna akyga kudo chiujiu 
dinmibo siniu wakamdi akang kania kiubi laknei 
chiubo maning khaijiu wadinlan makjiu awangpui 
Zengdinkamasanliu niu paben zulujiu tadkiu boga 
riliu Krooiliu pakyzeng, paky kamaaga nui sailujiu 
phuijiu khuanjiu liangri bamniubo lun ngao khaijiu 
Captain Pasatongkangbo niu “kiukinnei kiukinnei” 
chiujiu senkiu khaipi boga, riliu Krooiliu pachun 
wijiu machao lab labjiu “thuankiuye, thuankiuye, 
achaibo wangkiu botu thuankiuye” chiujiu chunwibo 
niu soonkhang daobijiu tadkiu boga riliu Krooiliu 
niu dinne, “Achaibo wangkiu rabotu nkhuanjiu tadui 
charibo kumkhai miboye, chiudi tuhoira alung 
kiukhupjiu achunka wangsiak miyei, thuankiuye 
Achaibo natu deejiu thuankiuye. 

Captain Pasatongkangbo niu dinne, “E-di natu 
thuankiuye, Maimasenkamliu naiyo, natura 
thuanmak daolakge. 

Riliu Krooliu niu dinne, “wiye achaibo wiye, achaibo 
niu atu thuankhai bora E achun wiye, achaibo 
kadeebo piuyo kylung ngudjiu ntao khailo, maridi 

raamacham khaikhei chiubijiu kylungga ngudboga 
akhangky khangchiuzi khen gasi bamrei (Naga chair) 
nia khaidaa lujiu pari gasi tathuakphai kasanbo niu 
hamkhai lujiu bamniuye, khaddi khangchiuzi rigasi 
chakuang (teikuang) khad niu khadtu guamlujiu 
khaibam niuye. 

Riliu Krooiliu niu dinne, “haiga taokiu khaikhei 
chaibo” chiubijiu taokiu boga riliu Krooiliu niu 
guamkhai bambo chakuangsi lepadjiu “Maghai hai 
tiu macham khaikhei chiujiu kuboye” chiujiu dinne. 

Captain Pasatongkangbo niu dinne, “thuankiuye, 
Maimasenkamliu naiyo natu malenna thuankiuye, 
E achun wichang wiye chiudi maghaina hai tiukhai 
raleng akang kaniatu mazang lumakjiu alungmak 
miye. 

Riliu Krooiliu niu dinne, “pijiu maitu chiunimak 
bocham dinkhai nijiu naronna kiulo chiujiu 
dinkhaimi boye.” 

Captain Pasatongkangbo niu dinne, “yuye, chiu 
changnge dekumbo cham dinkhai nijiulo?” 

Riliu Krooiliu niu dinne,’’Maipuiziu, rengbung 
padunbo, E-niu masenbo rikhang, achaibo kadeebo 
piuyo, alei thiujiu mee-di, nakum kyga meekhai 
niye,masenmak marai kamakbo kyga,lungni 

kamakbo kyga meekhai yesai taten thiudi acheng 
saijiu tenpujiu tenni lakge,sichiubo donniu agu 
karing tingga wakamdi chakiu makiubo lunsi ngaolu 
lakge chiubo ladkeng hainakha dinkhaini boye.” 

Captain Pasatongkangbo niu paokakge: “sisira 
Cbaraa thamthuibo, thamthui makboga 
bamboye,Charaa thamthuibo bammesai wadi 
kakoongbo makge.” 

Riliu Krooiliu niu nuijiu Captain Pasatongkangbo 
ben zulujiu dinne, “achaibo Charaagu thamthuibo 
ronnajiu chamaigu thamthui bora hajiuma?” 

Captain Pasatongkangbo di nuijiu dinne,’’sisira 
sitanglu tanei, apui apiu mainiu dinjiu bamniu bora 
Charaa thamthuibo chiujiu dinbam niuye, chamaigu 
thamthuibo chiujiu dinbora chiukhai lumakge, waga 
suniu chamaigu thamthuibo bamliudi Charaagu 
thamthuibo turn macham lulak bamsuma chiubodi 
maning khaiye.” 

Riliu Krooiliu niu dinne, “Achaibo kadeebo piuyo, 
Charaa thamthuibo ronnajiu Charaa thamthui kahaa 
boga masen marai daomimai sira pamad padjiu saira 
boye, E-rapingnge.” 

Captain Pasatongkangbo niu paokakge, “pingtulo 
Maimasenkamliu naiyo, pingtulo. Kadam bopiu 

Apao Charawang Tingwangra lungsa sibo Rapiuye. 
Paniu maikhad lengdi kasabo damkhai makboye.” 

Sichiujiu riliu Krooiliu khaddi Captain 
Pasatongkangbo khaddin khad dinjiu nuijiu maghaisi 
tiujiu khad niu khadtu matingjiu khad niu khadzu 
phuijiu mari raajiu bamboga - Captain 
Pasatongkangbo niu riliu Krooiliutu phuibi wibi 
wibi, matingliang, wiliang, wiliangjiu pamaang kum 
khangjiu, Riliu Krooiliutu gaiwang kiaplujiu kapub 
kamamjiu bianghiujiu riliu Krooiliu mun-ga pamun 
suanlujiu tamumsui khailujiu dinne.” 
Maimasenkamliu naiyo, nalun kawi bosi ligao 
masen zumijiu tamum khaimi boye, kamkade khaijan 
tulo. Waga suniu Charaa thamthuibo haliujiu tadi 
khad niu khadtu mangai makjiu bamrabo leng khaddi 
khad niu khadtu huijiu kinrabo leng gaiwangjiu 
bianghiu khaijiu kapub kamam khaibo ronna makjiu 
tamum bodi tamum khaimibo hai ngao masen ngao 
marai zurnibo niuye, chiubo maning khaijiu kadekhai 
khetulo.” 

Riliu Krooiliu niu paokakge,”kade makge,E-niu 
masenbo achaibo kadeebo piuyo,kade makge,kade 
botu dintajiu alung kiukhup miye. Ai maningmai,ai 
marai niu haichiujiu tamum khaipibo riga wi nkiubo 
ndegu bamdai ralo? Hairi kamuanbo bamlakge, 

achaibo kadeebo piuyo natu thuankiuye” chiujiu 
dinkhai lujiu chalui hai thiutad miye.(haibo luisi 
thiusu miye) 

1. Masen maraibodi, lungsa kakoongbodi 
Tam chagan ga pazooi khaimak gesai 
Kathambo kum kamme, pazooi khai mawibo 
Tam chagan niu tiukawibo kumme. 

Tamum khaibo mangui piuye 

Kapub kamam khaibo lungsedgu pazooi ye 

Mikdui longbo koongbogu pengphai ye. 

2. Kaisang masen bamdi, kaisang 
lungsa bamdi 

Tam chagan ga pazooi khaimakbo kum, 
Kapub kamam khaibo, tamum khaibo hasai 
Tingtheng koongjiu, tingtheng huibo hayei. 

Haichiujiu chalui thiukhai lujiu riliu Krooiliu 
Captain Pasatongkangbotu phuijiu nuilik nuilikjiu 
bammi boga Captain Pasatongkangbo niudi papee 
ka-ngum, ka-ngumjiu nuijiu bammiye. 

Captain Pasatongkangbo niu riliu Krooiliu niu 
thiukaibo luisi nking khaijiu Krooiliu chun ningga 
kamkhai miyei chiubo siluye. Khaddi Captain 
Pasatongkangbo pa palung singkhumbo khaddi 

tinggiu bosi hamiye. Padi chalui khadra thiukak 
khaimak sai paokak makbo (answer thiumakbo) 
kumrni raboye chiubo maning khaijiu, “Naaduiga 
tataotaai khaibo kumjiu” chiubo luihai thiukhaiye. 

1. Naaduiga tataotaai khaibo kumjiu 
Lungsa kakoong maitu tamum khailo 
Pamunsi dejiuga humlo chiujiu 
Tingtheng huibo thiulo lungsa maitu. 

Nangtu hai apuiniu 
Pagaa ga pontub khaibo 
Tanpui tanpiu siye saira 
Npui ncheng gadi tamum bamnei. 

2. Tanpui tanpiu turn maidin makge 
Gaiwang kiapjiu kamam tamum bamdi 
Tanpui tanpiulun thiukhai nichangnge 
Gaiwang kiapjiu tamumjiu bam niye. 

3. Kapub kamambo hai lungsa boye 
Chamun chamun maki aguak lujiu 
Tamumbo hai masen marai boye 
Masen marai yesai tamum lulo. 

Riliu Krooiliu niu Captain Pasatongkangbo luisi 
palung khaijiu pachun ngudjiu nkingjiu bamme. 
Captain Pasatongkangbo niu paluisi thiupeng 

miboga riliu Krooliu niu haichiujiu dinsuye, 
“Achaibo akum tangmakbo riliu maitu iungbora 
nasuan makge, nakazi makge chiubo mangai mitulo. 
Waga suniu asuang kawibo riliu ngaojiu tadi chahiu 
soom (3) lunggara nang nanao kumibo wakamdi 
suilakge.” 

Captain Pasatongkangbo niu dinne, “degu kamme 
chiujiulo? Maimasenkamliu naiyo?” 

Riliu Krooiliu niu dinne, “Achaibo, nang niu atu 
tamum suanna khaimibo siniu wagasu E awon 
phungnii suma? Chiujiu maningbo donniuye.” 

Captain Pasatongkangbo niu dinne, “Tamum suanna 
khaibo ganiu chawon phungjiu ngena lungluye 
chiuma?” 

Riliu Krooiliu niu dinne, “yuye ndaa apui naai apiudi 
rikhang riliu tingga khad niu khadtu ngao masen ngao 
maraijiu khad niu khadtu tamum suanna khaibo gasu 
apui pawon phungj iu atu mana boye chiuye.” Chiuj iu 
nning khulujiu din tachang pyee khaibiye. 

Captain Pasatongkangbo riliu Krooiliu chamtu 
malum siakbo makge, chiudi riliu Krooiliu niu 
ningkhu lujiu dintachang pyeejiu bambo lun 
ngaokhaijiu kachangjiuma? Palingbojiuma chiujiu 
pachun makum sumiye. 

Wagasu riliu Krooiliu chamsi pachangjiu palingbo 
thiubam liudi wa maozu mirabo khaddi sazu mirabo 
haye, chalun wietlam dinsai riliu Krooiliu lunwiet 
kumbora ngaolan bosui, ngaolan makbo suiye, riliu 
Krooiliu lunwiet song kawibo bamsune chiubodi 
malum makge chiudi chalun wika zubo hai lung 
rongjiu makhaa nitanne chiubo haimakjiu wagu 
kasabo khaddi haaye, wiye, Charaa niu aleng buiye 
chiujiu paniu pawon phungmi yesai anao leng lura 
boye, akhenpui thiujiu mazang thenjiu mazang saira 
boye, chiubo lungchun phung lujiu haichiu paokak 
khaiye. 

“Maimasenkamliu naiyo, chahiu nia chahiu soomtu 
dintalo, tingkum nia tingkum soom lungga E anao 
kujiu alei thiurabo lungchun khaddi maning makge, 
chiubam liudi nang niu dinbo kumjiu wagasu nang 
nawon phung miyesai, E achun wijiu mathaa 
mathaajiu anao leng lura boye. Ngena lungkiujiu 
ngenasi piumai naye chiusai pazan leng 
Charaathamthuibo chiujiu kura boye. Puimai 
nayesai pazansi Charaathamthuiliu chiujiu kura 
boye. Sichiujiu E-niu natu Thamthuipui ku, nang niu 
atu Thamthuipiu kujiu lungra boye chiubo hai maning 
masuang khailukhei.Maimasenkamliu naiyo natu 
ngaodaojiu nalun kawibo ngaokhaijiu achun 
thamhiusong kengmiye. Natu ramna sura bodi 

maningpad lakmiye, thainai kubo tingmik tudi maza 
changnge, alungchun hai kamao katankum wa kai 
saang maningjiu achun pungsui miboye.” 

“Aw Maimasenkamliu naiyo, wangrabo khaddi 
wangkinbo Christmas changee gara chaluithiu 
macham khai saangzing khei. Nthingna kingoo papui 
pareng khuan thiujiu Tingwangtu thuan macham 
khaikhei, nang niu chareng, E-niu chapuijiu thingna 
papui pareng khuan thiujiu rikhang riliu thiudaa 
lubogu chunwi bosi madu khaikhei. Natu ngao daojiu 
E dejiuga achun wilo? Chiubo dinsi lulak miyei. 
Thainai haisi Christmas naiyei chiusai dejiuga 
wiralo? . Christmas naiyei chiusai anaai mazang 
chaluithiu bamra boye. Christmasga E aram 
Kawilongga wangsaang zing raboye. Christmasga 
mazang chaluithiu khairabosira moami tukhe, saijiu 
tadi ringjiu tadi Christmas gara mazangjiu chaliu 
thiukhai saang zingkhe. E-niu masenbo paling bora 
Masanbo Magiang (Holy Marriage) kamjiu lungbotu 
masen boye, chiudi wagasu nang niu nawon 
phungmisai Masanbo Magiang tenra thiusi lakmiye. 
Chiudi nang, E anai haira pakhenpui pakhenpiu 
thiujiu mazang saisiak raboye chiubo lungc'nun sira 
phudtamikhei.” 

Chapter IV 

Riliu Krooiliu niu Captain Pasatongkangbo 
khuga pape mari ralenbo 


Riliu Krooiliu niu dinne, “Wiye, thuankiuye, achaibo 
nang niu dinbo kumgab thiumi sulo. Nang niu kadin 
bosi maomakbo thiumi sulo. E lungsabo amarai 
achaibo kadeebo piuyo, alung chun khaddi ahiu 
puinara nasai suitad miboye, apum ruang aphao ruang 
haironna nangtu khaddi Christmastu nkhuanjiu 
bammi raboye chiubo mangaimi khetulo.” 

Captain Pasatongkangbo niu dinne, 
“Maimasenkamliu naiyo,E-di nazu ngaomakjiu 
pating katheng bamlune chiubo malum tamiye, 
Charaa niu thamthui khaibo bammesai anaai 
haichiujiu khadniu khadtu phudmakjiu mazangjiu 
bammira achun khai miboye, mazang thenjiu, 
mazang sairabo thoi thoijiu bamkhei.” 

Riliu Krooiliu niu dinne, “Achaibo, E thoira 
boye,Tingwang Rapiu khuga E thoine, E-niu nacham 
phungken lakge. Nachun ningsi wang tangbo thiumi 
sulo,E koongbo amarai achaibo yo,E naabolon ape 
niu atu dinlen khaipibo mari nakhu dinkhai bine.” 

Captain Pasatongkangbo niu dinne, “Dinlo, 
Maimasenkamliu naiyo, dinlo. Nacham tura nking 
karaobo khaddi thiumakge.” 

Riliu Krooiliu niu dinne, “Ape niu riliu tingga 
naikhad tasing renra tadmeng boga tanpao khad niu 
chalui thiu pad kinniubo khuan chiulujiu mazang 
tawengj iu phuiwang boga tanpao khad, tanpe khad 
ntao muntong lujiu bamniubo ngaoye chiuye. Panaai 
peesi nthingna magoo peepoo-pee kumgab miboye 
chiuye, sigasu apesi singbang hiuga mahiu lujiu 
mahin nbaaijiu tanpao, tanpe situ phuijiu bamboga 
tanpao tanpesi chalui thiujiu mari rajiu khad niu 
khadtu biang-hiujiu tamumjiu mikdui longjiu khad 
niu khad mikdui nunsang khaijiu bammiye chiuye. 

Tanpao siniu thiubo Ini : 

Ndaa E lungsamai, 

Ndaa akin maiyo. 

Richun hum khamanu, 

Liangri tawan nou? 

Dugalo Akinmai? 

Charaa thamthui hajiu taliudi; 

Namik khuan kawi, 

Na rili kawi, 

E mangai kiululak. 

Adiu zengga wangsao makge. 


Magoo Longga\45 



Chiujiu thiupeng miboga tanpe siniudi tanpao luisitu 
thiukak khailanjiu haichiujiu thiuye chiuye. Tanpe 
sira pakhuan paniak wichang wijiu charaa maipui 
Latamangesh khuan kum gabbe chiuye. 


Tanpe niu thiubo lui : 

Ndaa E kakoongmai; 

Ndaa akin maiyo. 

Richun tamakge. 

Liang rikum khayei, 

Ndaa chabon ringting. 

Charaa thamthui hajiu taliudi, 

Chabon ringting lungga, 

Mikkhuan saokalubo; 

Wadao mangai makge. 

Karingting mangai lakge. 

Chiujiu tanpao luisitu thiukak khaibiye chiuye. 

Sichiujiu tanpe siniu chalui thiupeng miboga tanpao 
siniu dinne, “Nthainai hai aleng Charaa naimikpad 
kawibo naiye,E-niu Arapiu, Arawangtu deejiu 
thuankiuye khaddi ndaa akinmai tudi thuankiuye 
chiubo hai agu chamdannei.Hei, Tinggen Rawang 
thoidam kaphungliu peyo, nang riliu tingga E tadui 
nkhiusao makboye, Charapendi malansao makboye, 

46/MagooLongga 



khaddi makiakjiu kalaw saomak boye. Haichiubo 
tenkam dungsi natu masen maraibo donniu 
tenkhaimi boye. Chiubam liudi akyga kabui habo 
donniu E natu masen nei, maraiye natu lungsaye 
chiubo chamsi dinlu lakjiu tami boye. Nang niu 
mycemibo sailamrataduidi nkhiuke dalakjiuhiutum 
soom duilim phiang makjiu achung khai miboye. 
Nang myeemibo sailamsu charapendi dan malan 
tami boye, makiak marajiu kalaw bodi makiakjiu 
kalaw tami boye. Sichiujiu wahi nasi saokam khaimi 
bamdi natura wadaodi maraita lumakge. Thainai nang 
thenthui wang kiujiu napee peepuak taomi bamdi 
natura maraita makkhaye. Nang niu suikhai bisai E 
natu gaiwangjiu bianghiu khaijiu kapub kamam 
khaijiu tamum khainei. Sichiujiu E-niu natu masen 
marai bosi kabenbo chahiu naimik suangga madu 
khainei.” 

Tanpe siniu paokakjiu dinne: “ndaa akinmai, ndaa 
amaraiyo, wiye suiye suiye, E-di ndaa ndaa gasu 
natu tamum khainijiu kinboye.” 

Chiujiu tanpao tanpe khang niasi khad niu khadtu 
gaiwang akep lujiu khad niu khadtu kapub kamamjiu 
tamumsui khailujiu khad niu khadtu bianghiu katin 
khailujiu tanpao siniu dinne, “Tinggen Rawang 
thoidam kaphungliu peyo, natu tamum khaibo haira 

taniang takanjaw theekhaibo redle, namun sira 
takanjaw piangga amun sumjiu kabambo redle.” 

Tanpe siniu paokak lanne, “Paphao Charaa, pasan 
chagaa kaahbo paoyo, ndaa akinmai ndaa amaraiyo, 
namun sira mataijaw sigabbe, hoom tanik hoom 
talaaijiu wadaodi mangailan lurabo gumakge, 
chagaah mom kalubo redle. Paphao Charaa pasan 
chagaah kaahbo paoyo, yuye nang rikhang tingga 
charapen malan saomakbo ngaoye,lchaddi makiakjiu 
kalaw saomakbo khuan chiukhaiye, chiudi nang niu 
tadui nkhiu saobo, nkhiu saomakbo tura sitang 
lumakge.Paphao Charaa pasan chagaah kaahbo 
paoyo, ndaa E lungsamai, ndaa akin maiyo, nang 
rikhang tingga E-di natu marairai amang kumkhai 
miboye. Chiubam liudi kama ngambo niu amun kava 
khammijiu matha khugasu alung pujiu chariu suikhai 
miboye. Nakyga tadmengbo mangamjiu, nakyning, 
naky lianglam tadmengjiu tashiu thaobo, tadiu dakbo 
siniu natu masen maraibo lamga tenkhaibo leng 
thiujiu ‘Nkuangh niu pa arilam male khaiye’ 
chiubo kum khaimi boye, chiubosi nangdi sitang 
lumak bamsunei chiujiu malum khaiye.” 

Tanpao siniu paokakge, “Tinggen Rawang thoidam 
kaphungliu peyo, nang E chabon tingga khangliu 
tingga khad niu khadtu mikhuan saojiu khad niu 


48 / Magoo Longga 



khadtu masen maraijiu chariusui khaimi bamdi anaai 
rikhilu kamak boniu thainaira rampen marai thiumi 
boye chiubo nang maningtao bamma? Maningtao 
maklo?” 

Tanpe niu paokakge, “Yuye, yuye sichiu siak niiboye, 
nang niu kadin bosi maomak zingbo chamme, Paphao 
Charaa pasan chagaah kaahbo paoyo, nang, E anaaitu 
kama ngambo niu khaddi kabui kaha boniu rampen 
marai thiukhai siak miboye. Sichiujiu charuidih 
wangkiu dasai tanoongdui hugen hugen ganiu khad 
niu khadtu ngaokhaijiu chunsa zengsa boniu 
achungjiu mikdui longjiu kinrabo makjiu wa kawibo 
ngaolan laknei, tuhoi hainiu kaloibo pamalan kuakge 
chiujiu tanpaotu gaiwang kiaplujiu kabjiu nkiu 
maroongmiye.” 

Tanpao siniu tanpe situ thumjiu pamikdui manuk 
khaijiu dinne, “Tinggen Rawang thoidam kaphungliu 
peyo, kaptalo. Ndaa akinmai, ndaa amaraiyo kabtalo, 
kadihcheng chamaina chengngei chiubo maning 
khaijiu kabtalo. Nang, E anaai ronna makge chiubo 
maning khaijiu kabtalo. Chiujiu padi pamikdui 
longjiu anaai kumbo chamai saang saang bamboye 
chiubo maning khaijiu kabtalo chiujiu tanpe 
mikduisi nunsang khaijiu bamme. 

Sichiujiu tanpe siniudi tanpao mikduisi nunsang 
khai, tanpao siniudi tanpe mikduisi nunsang khaijiu 
khad niu khad mikdui nunsangjiu bamboga n-gaa 
puangting tingrod katanbo riuwangjiu panaai 
mikduisi phiangmasanduak duakkhaibiye. Chiubam 
liudi panaai pumsira tingriu duiniu kasaa toitoi 
khaibijiu agee boniu kacha didi, kachai khuak khuak 
mijiu chakylam wangmiye chiuye. Chiudi ape sira 
pathen leng (pabang leng) tasing renphung lujiu 
wangra kambo gasu tingriu maden mathiu khaibijiu 
wang kakhoonjiu saipai khaiye chiuye.” 

Captain Pasatongkangbo niu dinne,” 
Maimasenkamliu naiyo, sichiubo tanpao tanpe 
rachamsi Charaa gandam chamaina chengnge chiubo 
maningtao ralengnge, chiubora tanpao tanpemai 
ronna sichiujiu maraithiu, chakin thiubambo makge, 
nang E anaai kumjiu riliumai rikhangmai ronna 
maraithiu chakinthiu bambo makge, asuang namai, 
asai kariumai dungdi chakin thiu, marai thiubam 
boye. Sichiujiu khangna liuna tadiu bibolon gasu 
maraithiu, chakin thiujiu kaleithiu kamimai kakeng 
niu rikhang riliu ringting, chabon ringting kawibo 
situ palun silu makjiu lungbambo maidi kengjiu 
bamboye chiubo maningtao ralengnge. Haichiubo 
ronna makjiu tadiu tetcbo napoi-poi dungdi sichiujiu 

maraithiu, chakin thiubo racham (mari) bamboye 
rakhai pinei, dinkiu bine nkinglo.” 

“Pawan khadga pazan niu Mantrey kubo maikhad 
lungbam niuye chiuye. Mantrey kubo piusi lung 
mawajiu pasai tanu lamra Mantrey Kamawabo 
chiujiu kutad miye chiuye. Mantrey Kamawabo niu 
ngepoina, pamna gasu paniu makot lubo riliu kama 
sanbo, liuchang puitu panao pakhenpui Ibiura boye 
chiujiu papuiniupawon phungkinbo gasu khamlujiu 
khenglubo puimai napoi khadtu khoiwangjiu 
makodjiu bamme chiuye. Naikhad Mantrey 
Kamawabo niu taten chalam tadjiu wangboga panao 
pakhenpui leng makodjiu bambo puimai napoisi 
mariuh jubeng lujiu pakum gabbo piumai napoi 
khadtu pariga pizikhai lujiu puimai, piumai rikhibo 
thaak thiujiu bamniubo ngaokhai lujiu Mantrey 
Kamawabo niu dinne, “Haikumbo napoina niudi 
haichiujiu chakin thiujiu rikhi bammesai haisong 
kadeebo maidung niu dechiujiu chakin thiujiu rikhi 
makjiu bamralo? Haikumbo napoi niudi marai thiu, 
chakin thiujiu rikhi bamme sai kadihna saokha niu 
makhaa kamakbo bamralo? Riliu Kamasanbo, 
liuchang chiubosi dcgasu daolu ralo?” Chiujiu paniu 
panao leng makodjiu bambo puimai napoi situ 
phudlujiu,makhaa boga pazan tadbopui chakhaa 

khaarengliu riliu Kamaailiutu panao pakhen puileng 
kulujiu lungmiye chiubo racham bamboye. Riliu 
Kamaailiu chakhaa kharengliu hai pazu palun 
wichang wibo puiye chiuye.” Haichiujiu palun wijiu 
lungrongjiu makhaajiu chakhaaliu khaarengliu 
thiulubo riliu Kamaailiu kendin suboga Ezekiel 
16.15 ga raokhai bambo Bible chamkeng sidi 
maningtaoye. 

Riliu Kamaailiu hai paken pazan katadbo maipui 
khadle. Paniu paken pazan tadkhaibo hai palam nia 
soom ga tadkhai boye. (i) Raiboga pazu palun kawi 
boga pazan tad khaiboye. (ii) Niaboga lung rongjiu 
makhaabo ga pazan tad khai boye. (iii) Soom boga 
palek thiulujiu lungli wanglanjiu maipui kawibo 
kateempui thiulanlu boga pazan tadkhai lanlu boye. 
Sichiujiu papen gasu pakhenpiu kathiubo Mantrey 
Kamawabo tudi chamaitu laddin kasibo zankoo 
(title) pidao khaimi boye. 

Riliu Kamaailiu hai pazu palun wiboga pazan tadbo 
puiye chiujiu dinkiu miye, chiudi dedebo zamga 
ndede wilo chiubora dinmakge. Pazu palun wibo 
gasu paken pazan tadboye chiusai patham bondi 
wibam talakge, pakhenridih wibam talakge, pathendi 
theng keng khajiu apiusam bamta lakge. 
Pawangcheng kusu khalujiu pa nabomdi buirengke 

kum bamta lakge. Pamik rakdi malaw kaojiu, paniu 
longdi koosui bamta lakge. Pazuthui wijiu pahindi 
liangmacham bamta lakge. Pabiang pyee wijiu pazu 
matting tania (rashi) bamchang bambopui thiubam 
talakge chiubo malum khaiye. Haichiubo ronna 
makjiu pamik khuandi manuanjiu paladniam wijiu 
pachamzeng di wichang wibam talakge chiubo 
malum khaiye. Haichiubo dungsi machang maksai 
pazu 

lakge chiubodi maning khaiye. 

Haichiujiu tazu chalun wika zubo maihai lungrong 
siye, lungrongjiu makhaani taannei chiujiu tazu 
chalun wika zubo maitu pakhen puileng panaoleng 
luraobo maidi bamboye.” 

Riliu Krooiliu niu dinne, “Achaibo,E ra sichiujiu 
wika zubo maira makge chia.” 

Captain Pasatongkangbo niu dinne, 
“Maimasenkamliu naiyo, E-niu maning boranasong 
kawibo nariwi nkiubomai bamlakge chiujiu maning 
khaijiu bamboye.” 

Riliu Krooiliu niu dinne, “Sichiu yesai achaibo 
nangra atu nakhen puileng lurao bam talakge.” 

Captain Pasatongkangbo niu dinne, “Makge 
Maimasenkamliu naiyo sichiu makge, E-ra wadaodi 

arad simakge, palingjiu E natu masenne, maraiye 
chiubo mangai mitulo.” 

Riliu krooiliu niu dinne, “Sichiu yesai E achun wiye, 
sichiu maksai E-niu ringbambo pageng haye chiujiu 
maningmi boye.” 

Captain Pasatongkangbo niu dinne, 
Maimasenkamliu naiyo, E-ra natu ngao daolujiu 
achun kawibo pamalan thiumakge nang delengtu 
nalung pujiu nalung chariu jiulo? 

Riliu Krooiliu niu dinne, “Achaibo E-ra natu maza 
zujiu maning masedcham dinkhai miboye. Tuhoira 
achaiboyo, nacham chiukhaijiu arai loomboob 
miye.” 

Captain Pasatongkangbo niu dinne, 
“Maimasenkamliu naiyo, nape racham, apegu mari 
hai wichang wiye, wadao mangai lurabo racham 
makge. Paramvah kashuk bodi kengjiu bamme. 
Tanpao, tanpe niu chalui thiu akakjiu bambosi Bible 
kaguangbo Old Testament lepadjiu tathoilui maksai 
Solomon lui (Song of Solomon) kenjiu bambo 
kumboye. Kaguangbo lungsed kaguangbo maraisi 
lephakjiu lanphakjiu bamboye. Tanpao tanpe khad 
niu khad mikdui nunsangjiu bamboga Gaapuangting 
tingriu kataanbo riuwangjiu panaai mikui phiang 

masan duak dualc khaiye chiubosi Tingwang niu 
thoidam kengjiu pikhai miboye. 

“Lungsabo hai Tingwang kalenne,Tingriubo hai 
Tingwang thoidamme,’’chiubo kadincham situ 
maningtao ralengnge. Sibo tanpao khaddi sibo 
tanpesi Gaapuangbangkumgab boye. Gaapuangbang 
niu papen penrai lujiu pabon panui bonpad kanambo 
kumjiu panaai khangnia sidi rikhang riliu thiurai lujiu 
thenthui wangjiu peepuak taomibo sainiu lungsed 
maraicham dinbam bosi Gaapuangbang kumgab 
boye chiubo maningtao khei. Mai chalungsa 
changnge, panaai lungchunsi rikhanglon kadaini 
riliulon kadaini bamta lakge chiubodi maning 
khaiye. 

Chiubam liudi rikhilu kamak boniu Rampen marai 
thiumi raboye. Cbaruidih wangkiujiu tanoongdui 
hugen hugen ganiu khad niu khadtu phuikhaijiu 
ngaokhaijiu chunsa boniu achungjiu kinra boye 
chiubo sira malum silakge, lukhai silakge. Palamra 
chamai hai saikiu dasai apumsi taniang mawi mira 
boye, ahiu puinasi kadambo piuh Tingwang khulam 
wangmi raboye-chiubo hai Dinronmai 12:7 gadi 
raokhabambo ye. 

Rampen marai chiubo ronna makkhaye “ Chakadui ” 
chiubo di bamkhaye. Chalui ganiu haichiujiu thiuye. 

Tunao chakadui deekiu, 

Reing namchuang nai 
Saikiu pingjiu bemmei chin; 

Phaimiu kcikungmai niu din, 

Nabom kating zeng niu 
Zuken tiang makge chiu 
Palung chun din 
Khangliu lonni yejiu 
Kateem mai niu kabbe. 

Haichiujiu chalui thiubo hai riliumai dungniu saikiu 
boga Chaka duisi kenlu lakjiu Charuidih ngudlu 
lakge chiuye. Karingbo tingga riliu puisi lung 
talenjiu, lung tarujiu khangliu thiujiu parammai 
khangpiu kabammai sira param khangpiu siniu juken 
khaibijiu charui dihga ngudmi raboye. Chiudi 
karingbo tingga lungchang phungjiu kateembo 
riliupui situra Tzwaang chiniu patu gaijiu rikhi lujiu 
Chaka duisi juken bijiu charui dihga ngudboye. 
Chiujiu characham masingjiu, chalui masingjiu 
lungchang phungjiu kateempui thiukhai mimai 
dungsi riliu thiulon khainijiu kabbe chiuboye. 
Haichiujiu Liangmai puipiugu characham dunghai 
lusuibo lusui makbo khaddi malum suibo malum 
suimakbo kengjiu bamboye.” 

Riliu Krooiliu niu dinne, “E-niu masenbo amarai 
agu rikhang achaibo yo, E-niu maningnge, nang E 
anaaidi sichiujiu Rampen marai thiumi suma? 
Chiubo maning khaijiu alung pubo donniu ape 
racham hai nakhuga dinlen khaiboye. Tuboi kadih 
rigu ringtingga lungpu chariubo ronna makjiu 
charuidih gadi lungpu chariujiu kinrabo sira 
maipingngei. E-ra raosiakge, chiubam liudi nang niu 
sichiu lakge chiusai nacham tura malummak 
silakge, E-ra natura malum boye nacham chiukhaijiu 
alung kiukhup miye, tuhoira alung pubo khaddi 
tinggiubo hajiu ziuna minye. Amaning changbo 
amarai, achaibo yo, Charaaniu thamthui khaibo haliu 
tadi khad niu khadtu mangai mitukhe, khad niu khadtu 
richun phudmi tukhe, wibo makge, chiudi E aben 
saikniu dakbo aben siamme. Chaphai hai benkhaijiu 
benkek maklhen atu mangaimi khetulo, E-ra wadaodi 
natura mangai lanlakge” chiujiu Ngoornthuak phai 
kasanbo nboong gasu lanpadjiu Captain 
Pasatongkangbotu benkhai biye. 

Captain Pasatongkangbo niu dinne, “Ka, E natu degu 
pikhai ralo? Nalaa phung saira kammiye.” 

Riliu Krooiliu niu paokakge,”E-koongbo amarai 
Achaibo kadeebo piuyo, mailaa phungsai raleng 
makge, alaadi phungsai raleng makge, wibo makge 

chiudi agu lungsabo kakoongbo kalennc chiujiu 
lukhailo, lungsa kakoongbo kalen sira paman thiubo 
pazai makge chiubo achaibo niudi sibam boye. Sara 
nakhadi agu kalen hai lukhaijiu atudi mangai mitu 
khelo chiujiu khengboye.” 

Captain Pasatongkangbo niu paokakge,” 
Maimasenkamliu naiyo, nachamsi palingbo 
chamme, lungsa kakoongbo kalen sira paman 
thiumakge chiujiu dinbo ramvahra, maikhad niu 
maikhadtu lungsa kakoong bosi delang khalo? 
Detheng khalo? Chiujiu pathen padiet dintang lulak 
mibo gasu paman thiumakbo lam chakkhai miboye 
chiuye. Wiye malenna thuankiuye natu Tingwang niu 
thoidam pikhaibo thiumilo. Aleng ronna nagu 
kakoongbo kalen chaphai pikhaijiu nanaphi mali 
manei, chaphai kawibo khad daklan lujiu atu kumjiu 
kakoongbo maileng pikhai lanjiu anaphi mali makra 
kamkhei. Chalaang luraleng hai lukhailo, chiujiu 
Rangkang saangkhad (Rk. 1000/-) ghum khoipadj iu 
pikhaiye. 

Riliu Krooiliu niu dinne, “E koongbo amarai achaibo 
kadeebo piuyo, dekam leng akhuga tazai kamakbo 
ten thiukhai ralo? Lungsa kakoongbo kalen sira 
paman thiubo pazai makge chiujiu achaibo niudi 
dinmibo makma? E koongbo amarai achaibo 


58/Magoo Longga 



kadeebo piuyo, natu kakoongbo kumjiu maitu 
kakoongbo haye. Achaibo yo, natura kakoongbo 
ronna makge masen marai bodi natu ronnaye, 
chiubam liudi achaibo niura atu masenmak marai 
makbo alaaiye.” 

Captain Pasatongkangbo niu paokakge, 
“Maimasenkamliu naiyo, E-niu maomi bamdi 
kuakkhai khelo, E-niu chaphai manleng pibo makge, 
anaphi mali rabotu lurao siakjiu anaphi mali makra 
nakhuga khengboye. Wakasa boleng lukhaimi 
makjiu E-niu dinbo hai suikhai yesai tingtheng 
tingthengjiu natu mangai lakge.” 

Riliu Krooiliu niu dinne, “lumak raboye chiudi E 
koongbo amaraiyo, nachamzeng kawi botu mazajiu 
lurabo miye, khaddi tingtheng tingthengjiu mangai 
bilakge chiusai lumak daolakge chiujiu rangkangsi 
khoilujiu thuankiuye malenna thuankiuye.” chiukhai 
biye. 

Sichiujiu paniu pikhaibo rangkangsi riliu Krooiliu 
niu lumi boga Captain Pasatongkangbo pachun wijiu 
riliu Krooiliu niu paleng pikhaibo ngoomthuak 
phaisi benlujiu Nsyeenglui kavaikam chiubo luisi 
thiusu miye. 

“Akanui phai bentek nta daniu 

Richun phudlou, 

Eduga - mangai luilo? 

E seeyingra - lungchang ngei 
Riliupui pacham keng kadin 
Seeying maloong riang gai 
Makheten thiukum 
Tacham din karamthen bammei 
Chiujiu pao kalen tang - ngou 
Ahu tasangmai pui khuga. ” 

Chiubosi haikum gabboye chiukhai biye. 

Riliu Krooiliu niu dinne, “Achaibo amaraiyo, natura 
masenbo riga masen diang diangjiu, maraibo rigadi 
marai matan taanne. E-di nakumjiu Liangmai puipiu 
mailui thiusi khainiye, tuhoi nangniu thiukiu miboga 
ladkeng khad niagu paramvahdi sitang lumakge 
chalung sajiu dinkhai khelo “ Makheten ” chiubo 
khaddi “ Karamthen ” chiubosi dechiu bolo? Chiubo 
dinkhai khelo.” 

Captain Pasatongkangbo niu paokakge, 
“Maimasenkamliu naiyo haichiu boye, makheten 
chiubo hai charasy ken chiubora madungsy, 
mphoosy, khaddi tasaasy kumbo masybo wan ga 
kalyee (squirrel) niu madungsy, mphoosy, tasaasy, 
charasy dungsi singkiu kyga maksai singmen hangga 
maksai tatoo hangga juwangjiu (phung wangjiu) 

mbaai khaibo situ makheten chiujiu kuboye. 
Sichiujiu mbaai khaibambosi charasy masy makbo 
wan - ga tiubo kumjiu rikhang riliumai khad niu khad 
khuga lungsed maraicham dinkhai mibosi pasai 
maning taolanjiu dinbambo lonkum siakjiu 
maningkhai bambo situ din champan khaiboye. 

“Karamthen” chiubo sira karaibo maksai 
kaguangbo chiuboye. Old Testament Bible 
kaguangbo chiubo kumboye. Ndasai kum washiulin 
(alin tara shiulin) kadihga nkai khaimibo siniu alin 
tara lingbo wan wangjiu lingkhai bibosuang puakrai 
khangboye. Sichiujiu kadihga nkai khaibo siniu 
puakrai khangbo situ Ramthenpuak chiujiu kuboye. 
Tachamdin karamthen chiubo sira thainai tuhoiniu 
dinbo makjiu ndaa masuang dinmibo chamtu 
dinboye.” 

Riliu Krooiliu niu paokakge, “Thuankiuye, achaibo 
kadeebo piuyo natu deejiu thuankiuye. Nangra agu 
kabenbo chahiu naimik siye. E-ra natura maza 
changnge. Alengra nakum kawibo maksai nariga wi 
nkiubo kadihri haigabambi lakge chiujiu lukhaijiu 
bamboye.” 

Captain Pasatongkangbo niu dinne, 
“Maimasenkamliu naiyo, E-di nazu phuisao 
mirabotu alung makjiu bamboye. Khaddi nalun 

kawibosi ngao masao mira mazabo niu alung pujiu 
bamboye. Haichiubo donniu natu ngao makjiu bamlu 
rabo malum silak miye. Mengbcingbung phunglu 
makbo hainiu alungmak changnge. Namengsi banglu 
misai nameng turonna phuibam mij iu taten thiusilak 
misunei chiujiu Charaa niu sibijiu Charaa niu achun 
kava khammibo alaaiye. 

Thainai men ronna boye, E-niu Mengbangbung 
phung makjiu tadbo. masuang masuangra E wadaodi 
Mengbangbung phudmak boye. Maimasenkamliu 
naiyo, wahina Charaa chunkam boye, Charaa niu 
pachunjiu Charaa niu suikhai biyesai wanglanbo gara 
Mengbangbung phunglujiu wangra boye. Nalun kawi 
bosi banglujiu atakhao lunggakhailujiu phungsao 
makjiu phungtad kinra boye. Haichiubo ronna 
makjiu nang E anaai khangnia wanggai lujiu nui 
bambo meng, khaddi khad niu khadtu bianghiubo 
meng, haironna makjiu khad niu khadtu tamumbo 
meng banglujiu anaaigu lungsa kakoongbo khaddi 
khad niu khadtu masen kamarai bosi kadih riga madu 
khaira kamra boye.” 

Riliu Krooiliu niu paokakge, “Thuankiuye maipuiziu 
rengbung padunbo rikhang amarai achaibo kadeebo 
piuyo, E malenna achun wiye, achaibo niu dinmi bosi 
E-di achunning gabbe, khaddi achaibo niu dinmi bora 

wakamdi maobi lakge chiubo E-niu malumme. 
Achaibo kadeebo piuyo, wanggai lujiu bianghiu 
khaibo makjiu kapub kamambo khaddi tamumbo ra 
ngao marengnge, ngao chariuye chiujiu kadinbomai 
bamme, haigasi achaibo niu nde dinnilo? 

Captain Pasatongkangbo niu paokakjiu dinne: 
“Maimasenkamliu naiyo, sichiujiu kadinbo sira 
kamengbo chamme, tachun machang makbo 
chamme. Phuilo chamai hina kapub kamamjiu, 
bianghiujiu bambo makge khaddi tamumjiu bambo 
makge. Khad niu khadtu lungsa kakoongmai khaddi 
khad niu khadtu masen maraibo maidung niu khad 
niu khadtu gaiwang bianghiujiu, kapub kamamjiu 
khaddi tamumjiu bamboye. Bianghiubo, tamumbo 
khaddi kapub kamambo hai macham boye wadi 
katambo haye. Pakhiangna hai lungsa kakoongbo 
khaddi masen kamaraibo madan (sign) kamboye, 
pachang palingjiu lungsa kakoongbo khaddi masen 
maraibo tenkam sira kapub kamambo khaddi 
tamumbo siye. 

Maikhadniudi ngao marengbo ngeipui (ngekpui/ 
ngaapui) tu khoisujiu kapub kamam khaimakge 
khaddi takwu (lizard) puitu tamum khaibo haye, 
chiudi ngao masenbo Tathaanpoi maksai kamipoi 
kumbo tura ponsuj iu bianghiu khaiye khaddi palun 

wibo tathipoi tura ponsujiu taimum khaijiu pamun 
pi maliak khaiye. Parim manam kasabo 
chamaangkom pentu maikhad niudi parim kashiu 
khaimakge chiudi parim wibo singchuang penrim 
khaddi makupen rimtura maihina kashiu khaikam 
boye. Sichiujiu khad niu khadtu kapub kamamjiu 
tamumbo khaddi bianghiujiu bambosi khad niu 
khadtu lungsaye, masenne chiubosi lenboye. 
Haichiujiu masen maraibo khaddi lungsa kakoongbo 
tenkam sira kapub kamambo, tamumbo khaddi 
bianghiubo haiye.” 

Riliu Krooiliu niu dinlanne, “Yuye achaibo, E-di 
sichiu maning gabbe, kapub kamambo khaddi 
tamumbo, wa katambo haye, pakhiangna haizi lungsa 
kakoongbo khaddi masen maraibo gu tenkam 
kamboye chiujiu maning gabboye. Amarai amaning 
changbo chaiboyo! E nangtu masenne, maraiye 
khaddi koong chalung sayei chiubo madujiu tamum 
khainei chiujiu Captain Pasatongkangbotu 
gaiwangjiu tamum sonna khaibiye. 

Captain Pasatongkangbo niu dinne, “Thuankiuye, 
Maimasenkamliu naiyo, natu thuankiuye, tuhoira 
anaphi mali lakmiye, lonnia makjiu longui bora 
anaphi mali raboye chiujiu puipiu mainiu kadincham 
thiujiu dinbam niuboye. Kaloosi E-niu natu 

tamumkhai, tuhoi nang niu atu tamum khaijiu anaai 
tamum lonnia miye. Tamumbo lamgara anaphi mali 
lakmiye chiubo E-niu malum miye, wiye 
Maimasenkamliu naiyo, sonnaira aliu kangmai 
tadlan mira boye Christmas ganiu adao lankhei, 
Christmas ganiu chalui thiu machairiKhei chiubo 
mangaimi tukhei, akang lcaniadi atu ramgunjiu 
khuanbam raboye. E khangminei, mangwikhei.” 

Riliu Krooiliu niu paokakge, “Yuye, mangwikhei 
chiujiu Captain Pasatongkangbotu gaiwangjiu 
bianghiujiu kapub kamam khaibijiu ramna npeijiu 
tadpad boga ngenapui Zengdinkamasanliu niu dinne, 
“achaibo E-di mangwi jaora boye” chiujiu senpad 
boga Captain Pasatongkangbo niu paokakjiu dinne,” 
Yuye awangpui niu mangwi makengbo thiuraboye” 
chiujiu hazun wangjiu ngenapui Zengdinkamasanliu 
pee tamaikhai diaklujiu pakang kania khulam 
tadkhang miye. 

Chapter V 

Mn. Masingbo khaddi Mn. Masheengbo khad 
niu khadkhuga mari rabo 

Awangpui Zengdinkamasanliu niu Captain 
Pasatongkangbobensi zoolujiu riliu Krooiliukylam 
tadkiu miboga Mn. Masheengbo niu pakapiu Mn. 
Masingbo khuga dinne, “akabo anaai haitu Captain 
saab niu paben mazad,mawileng khaddi pamik pamaa 
leng lukhaijiu anaaitu mazangtad kinboye chiubo 
mangai wimakge,Captain saab niu maitu mpao 
khaijiu bamboga anaai khang khad niu tingpee 
tingbang (north-east) lam, khang khad niu tingrun 
tingnu (south- west) lam akhe-ra tadsukhe.” 

Mn. Masingbo niu dinne, “Yuye sichiu gabklie, aka 
niu tingpee tingbanglam khebine, nang niu tingrun 
tingnulam khelo, too chawan wanchak mangiu (5 
pm) tingga aliu kangmai kyriuky' ganiu wangjiu arong 
lankhe, Captain Saabdi siboting gara wangmi sura 
boye” chiujiu dinkhai lujiu ramnajiu npeijiu tadmiye. 

Dinred khaibo khaddi dinsiang khailubo saisuijiu 
Mn. Masheengbo chawan wanchak mangiu (5 pm) 
tingga wangjiu paronna ntao bamme. Mn. Masingbo 
niu wanchak 5:30 tingga wanglujiu pakapiu 

Mashcengbo khuga maniuye, “Captain Saab wang 
makhajiuma akaba?” 

Mn. Masheengbo niu paokakge, “Yo wangmak khaye 
akaba.” 

Mn. Masingbo niu dinne, “Ya, degukarnmijiu tuhoi 
tangbo wangmak khajiulo? Kaloo wanchak khad 
tingga tadmi bosi tuhoira wangbui miboye. Wangbui 
mali miboye, wa kamakbo ten thiubam miboma? Wa 
kamaobo tenkha tenbam miboma? Haibo kadih piri 
haira kahembo taanboye, maipingnge.” 

Mn.Masheengbo niu dinne, “Akabo nang napa 
thakma? Nachangma? Naroolo? Namun kazong 
phakalu phatalo. Captain Saabra,nang E anaai kumbo 
maimakge,maina Charaana kumboye chiubo mangai 
tukhe. Akabo,aka cham nking khailo,”naikhad 
Captain Saab anaai tatenkhadleng tadjiu Chemuke- 
dima Nagaland ga wangjiu naikhad manaaijiu 
bamboga riliupui khangnia anaai khuga wangjiu taki 
tadkhe chiujiu anaaitu khanboga (houboga) anaaidi 
waten bamson makbo tura taki tadkhe chiujiu aliu 
kangmai khang madaaisi chakin thiujiu, kangzangjiu 
rontadjiu Malooky (Hotel) gadi tadwang khaijiu 
tiumacham shak machamjiu maloo macham 
khailujiu kylong ron-malan wangjiu chaky khadga 
ntao mathak khaikhe chiujiu ntao mathak 

bamboga,Rahab kubo riliupui siniu aka khuga 
haichiujiu dinne, “Pachalibo kychemga (next 
roomga) riliu Delilah nanaai zilo, Captain Saab anaai 
haibo kychemga zine, zimathak khailujiu rontad 
Iankhe” chiujiu dinboga E-ra amanglam kumjiu ama 
marak phakijiu, ama benphenjiu adiu kawibo niu 
phuilujiu riliu Delilahtu mazanglu padmi raleng 
suchap khang miye. 

Siga Captain Saab niu dinne, “Hei pazai makge, 
sichiubo suimakge” chiukhai biboga alungsi rend 
wangjiu achunsi nkhinrod wangmiye. Khaddi 
mangambo naai pingbo niu asuang aluang thiusi 
lakjiu mang mangbam miye. Captain Saab niu 
riliupui Rahab khuga nde delo? Dinjiu bamme, 
chiudi akara sibo tinggasi Nagamese khuandi 
sichang makbo donniu nde cham dinbam bolo? 
chiubo silu makge. Sichiujiu Captain Saab anaai 
ronnna anaai kyriuga malanwang miye. 

Sichiujiu Captain Saab anaai, anaai kyriuga 
wangboga Captain Saab niu aka khuga haichiujiu 
dinne,”akabo apui piumai kadin chamsi mangai 
wimakge, puipiumai kadin chamga “Chamura 
chakhuiye” chiuye. Chakhui chiubora kamaobo 
chiuboye. Haichiujiu chamao chakhui chiubo 
ladkeng hai padmi boye khaddi maipuimai haira 

kashukbo chakhuam kyye chiuye. Sibo chakhuam 
kyga nkai khaimibo maisira khanglan koong mira 
boye chiuye. Akabo yo, nang E anaai hai tathiu 
ch aril eng tadkin boye. Tathiu Chari tadramai 
maipuitu marensi raboye (Marisi raboye) chiubo 
hai mangai wimakge. Akabo munnuyc, nang thainai 
charui mpui tadpai khai rniboye chiubo mangai tulo. 
Chiujiu akatu roosui khaibibo thainaidi mangai 
makhaye. Sibo naisi Captain Saabtu rnazang 
bammakjiu mai kakitu mazangbamniusai maota siak 
miboye.Captain Saabra akinmai thiubam liudi apui 
apiu kumboye, apui apiu songdi monboye. Maina 
wasijiu matun maji changbo maiye.” 

Mn.Masingbo niu dinne, “Aw sichiuboma? Sichiu 
maksai riliu Krooiliu chamkeng niu ‘naronna akyga 
kiulo’ chiujiu kadin botu maning khaisai wa kashabo 
tendi thiu lubuiye chiujiu maningkhai boye, nayo 
aronna atu maning khaijiu dinmi boye, akatu kuak 
khailo, akara mao tomjiu mao nzu khaimibo maiye. 
Pabam paphung, maizan, maizu dinlakge, namzan, 
zatzan dinlakge.Akatu ponbo apiugu chakaa 
kakoongbo khad nam khadga lungbamme. Taten 
khadleng naikhad apiu kaabopiu kyga mengra leng 
tadmeng boga chaky gasu tadpad rimijiu sibo ramga 
mengtang boga tamiu miye, tamiu mibo riga 
tingthung tingriu katanbo riuwang adao miye. 

Tingthungtingriusi nbemak daolakmijiu chaky khad 
hangga tad ngudjiu tingriusi libejiu bamboga chaky 
poupui paddaojiu dinne, “kylung ngudjiu chami 
maang kaloom boga mathak lulo” chiujiu kubijiu 
ngudboga chaphai tani limilo chiujiu mcikinyee 
(khudei) manookphai (towel) nnungphai (under 
wear) nkhiu phitop (sandal) khaddi ntyang 
khoiwangjiu chaphai tani lipad khaijiu, chaphai tani 
dungsi kam masang raleng phaisenkang ponwangjiu 
chami maang mungga magaa khaijiu chapai tani 
dungsi masiang khaijiu chami magaakhai kammiye. 

Tingkai kasabjiu,tingriu maden matliiu khaimi boniu 
agee masa khaimi bosi chami magaajiu loom 
wangjiu ziu ziukiu suboga chaky paopui niu “agee 
masa khaimiye, haisi thee khaimilo” chiujiu XXX 
Rum jaw-piang khad masoon w^angpi boga 
thuankiuye chiukhaijiu ponsujiu kadingkud khaimi 
boga chaky paopui siniu dinn e, “Khailan pine apiubo 
atan piuyo, chiujiu dinboga E-niu chakhuang cham 
thinjiu paokakge, kengde, buimiye chiuboga chaky 
paopui siniu dinne, “Kei khaisan makbo mai niuye, 
lonnia makjiu lon-gooi bora anaphi maline chiujiu 
chapiang khad masoon khailan bijiu sisidi kading 
karoong khailan lujiu tinggen ramdi haisong monbi 
lakge chiubo maningtang khaiye. 

Chaky paopui niu dinne, “Teidi langkhai pine, apiubo 
atanpiuyo, thainai chunra haiga zikhaijiu tasulo” 
chiujiu tek langkhaipi, marui langkhai pijiu tiusui 
khaiye, tazi lengdi taliu mawi suikhai lujiu chariusui 
khaimiye wangzi mathak misulo chiubijiu wangjiu 
zikiu miboga, nchun zikeng sujiu shak raleng chiujiu 
taduilaa (water bottle) khad zuwang lanboga taduilaa 
(bottle) si ngentajiu paben pa-ntaasi chakid gablujiu 
taziga jukaokiu khailujiu kawi kasa sitajiu tingthung 
khangbo kumjiu tiumaniu, shakmaniu lubo tensi 
tenpeng khaimi boga paniu haichiujiu dinsuye. 

“Hei amangma? Achanglo? Apiubo atanpiuyo, nang 
hai agiangpiu kamasan boma? Akhenpiugu hiupuina 
wangjiu atu thiulen bambolo? Chiubo E sitami ye, 
amang manu? Achanglo chiubodi sitanei, chiujiu 
pamikdui longjiu bammi boga E-niu patu paokakge, 
E koongbo atanpuiyo, E hai nakhenpiu gu hiupuina 
makge. Palingbo nagiang piuye,Charaaniu juwang 
daokhaibo nagiangpiu kamasan boye. E-niu tiumaniu 
shakmaniu lujiu napumgen gasu alungkiang 
kiukhaijiu achari kimkhai mibotu nalung makbo 
thiukhai tulo, kemkhai khetulo, kadekhai khetulo 
chiujiu nakhuga kheng nge” chiujiu dinboga paniu 
atu paokakjiu dinne, “apiubo atanpiuyo, kawibo 
gutadi, kasabo gutadi loimibo sainiu loikami bositu 
alungmak bamjiu degu pageng bamdai ralo? 

Tingwang Rapiu suangga kawi boma? kasa bolo? 
Chiubora silu makge,chiubam liudi chamaina lengra 
hairi kawibo, hairi ka rnmanbo degu bamlo? 
Haichiujiu aliu mpui maira haibo zengleng atn 
koongbo apuipiu tudi phuddia lujiu maipiutnai 
khads, i suitadjiu lungkin kamboye.Chiubam liudi 
haichiuziu kawibo khaddi ka mmanbosi Charaa niu 
akhu gasu luthuan miye chiubo F -niu siye, khaddi 
Charaa niu suimak boga E-niu achun khaijiu,E agem 
lanlakge chiujiu E alung chapmi boye. Sansaliu 
alengra tuhoi hainiu kaloibo, Icanambo thiura boye; 
wiye namang wijiu zisulo” chiu khaijiu buang sumira 
kamsu boga E-niu patu zuman lujiu dinne,nang 
buangsu mibo suilakge, thainai nchunra haiga zira 
boye chiujiu patu kepman lujiu pakhuga maniuye,”E- 
koongbo atanpuiyo, nakhenpiusi delamtad mibolo? 
Dedao niu tadmi jiulo?” 

Paniu paokakjiu dinne, “Apiubo atanpiuyo, E hai 
sansabo puiye,asan sedleng pahai zengdiu zimi 
boye. Anaai mazang lungkhaibo chahiu 4/5 (madaai 
mangiu) ronna khaye, paniu zengdiu mibo chahiu 
(2) tangmak khaye, pa hamiye saimiye chiujiu 
dinwangbo chahiu khad tangmak khaye. Pasi 
charimai ten thiu boye.Jamu & Kashmir gasu 
Pakistan gu charimai ben ganiu hami boye. Bomb 
puakbo ganiu saibijiu paphaodi phungwang silakjiu 

phungwangmak tami boye. Paniu tadsu raga 
haichiujiu dinkhai diakboye. “Amarai akhen puiyo, 
E wanglan majira boye E wanglanbo gara nalengdi 
alengdi chaphai tani kawibo malenna phunglujiu 
wangra boye. Chaphai tani kawibo niu karu suilujiu 
Christmas ngee changee mawi khailujiu tadlanbo 
gara anaai mazang lujiu tad machamra kamra boye. 
Thainaimen E tadmengjiu anaai lungra boky 
(quarter) leaden khaidia lujiu wangra boye” chiujiu 
dinkhai lujiu ngaang mazaang khangjiu chaky hai 
mazang phuikhai lujiu haiboky haira saoniu 
lungkhon bamniu ralo? Chiubo E-ra maningpad 
lulakge,nang niu nachunbo thiululo chiujiu dinkhai 
luj iu pamikdui longj iu bammiye. 

Siga E-niu dinne, “E koongbo amarai akhen piuyo, 
mai mara niuye, mai sathiu niuye, nang delengtu 
dekamjiu nachun sajiulo. Chalam tadsu raga chunsa 
zengsajiu achungjiu tadpadbo pazai makge, naphi 
masui makjiu namen wijiu tadlo. Chiujiu patu 
gaiwangjiu tamum khaipij iu tadmi boye. Sichiujiu 
kanui khaipibo siniu kaloibo thiumiye. Tuhoira pa 
malan wanglak miye. Chiudi pahiupui sira wadao 
khadra wangsune chiubo E-niu malumjiu ramgunjiu 
bamboga apiubo atanpiuyo nangtu daolujiu nang hai 
akhenpiu gu hiupuinajiuma? Chiujiu lukhaimi boye, 

chiujiu pakiukhuan padjiu nkiu marung miboga E- 
niu pamun kavaman lujiu dinne, “E koongbo 
atanpuiyo, haichiukhai khetulo, mainiu chiulujiu 
hazun wangsai daolakge, anaai hai mangam saira 
boye” chiujiu pamun ga amun sonlujiu tamum khaipi 
boga paniu dinne, “apiubo atanpiuyo, nang hai 
akhenpiu gu hiupui siak bamra boye, akhenpiu niu 
ringbam bolon atu tamumpi saomak boye chiujiu 
pamikdui longtoitoi lujiu atu tamum khaijiu bianghiu 
khaibo gasu azudi abiangdi pamik duiniu toitoi miye. 

Siga E-niu chaphairi jukhangjiu pazudi azudi manuk 
sang khaijiu ‘kab talo, kab talo, atanpuiyo kab talo, 
kabbo niu paring malanwang lakge, kabbo niu 
napumtu kam chariu khaibo makjiu kawibo khaddi 
phung wangbi lakge” chiujiu patu thumkhaijiu anaai 
akeplujiu nchun zisaang khaijiu tingbenjiu zikeng 
suboga paniu dinne.’’Lungsabo atanpiuyo, E masuang 
maikhad khuga haichiu khaibo haye, thainai nang niu 
nbin wangjiu akyga riukhaijiu agiangpiu thiukhai 
boga E wadi mazabo thiumakj iu natu kikhai miboye. 
Wa khaddi masiakbang khaibo thiumakjiu nang niu 
masenbo saisuijiu apumdi pitaman khaimi boga atu 
matun makbo karongpui leng lukhai zantulo khaddi 
mai ldiuga paokhai zantulo” chiujiu pamikdui longjiu 
longjiu atu tamum khaipi, bianghiu khaipi ye. 

Sigara E-di amikdui papadlam sitajiu amikdui 
longjiu bammiye. Degu kamjiulo simakge,chunsa 
zengsa bonii: phuimiye,mangam maraobo khaddi 
pingboniu phuilujiu athak alam sitajiu lungpu boniu 
pamalan thiu tamiye. 

Sichiujiu mangambo khaddi marao boniu phuimijiu 
apiu kaabo piu kygadi tadngud mangam mijiu maisu 
makkhaga akylam wanglan miboniu wisune chiujiu 
buangsu lujiu aphai ani khailujiu akylam malan 
wangmiye. Sibo sailamsu naikhad nadi patu adaolan 
tamiye. Dechiujiu lung kinlo chiujiu paken maniu 
khainidi pazandi maniu khai lumak boniu wa pathak 
hamiye, palamga E-niu kasi bora paki naasi (pakhen 
piusi) Jammu & Kashmir gasu Bomb puakbo gasu 
saimibo piunao chiubo makjiu wadi silu makge, 
maikhuga maniu kasia ralengdi mangam bonaai 
pingboniu raimi raimijiu pakendi maniu khai ta¬ 
miye. Paniura atu nde maning khaijiu kinlo? chiubo 
silu makge.Zipmeng chamang lamniu manjiu kinma? 
Mankin maklo chiubodi silu makge.Chiudi akara 
patura pakak pakak gara man-manjiu mangai silu 
lakjiukinboye. 

Nayo,sichiujiu maokhai mibosi thainaira 
maningkamkalakbo thiujiu kinboye. Phuilo, akaba, 
Syriamai Chawang piugu Charipee Naman niu 

mphenbo sira Jordan singgiu gasu tadui kasalon 
chinnia khajiu wilu miboye 2 King 5:14 chiubam 
liudi agu kamaobo haira Liangmai dihga dithubo 
singgiu Mbiuky khaddi Ahangky gasu tadui kasalon 
kaibamdi kuaklu rabo makge, agu karingting, alun 
aken Charaa chamai masuangga kamaomai thiujiu 
kinra botu maning khaijiu achun wijiu mathaa 
silakjiu kinboye.” 

Mn. Masheengbo niu dinne, “Akabo, akadi tacham 
kasia dinkhainei, haichiuboye, nayo, maipiu khad 
niu taduang thiuboga peikhad khuakjiu peikhad 
nimbo situ charak dakbo chiuye. Peinia khuakjiu, 
peknia nimbo situ chapuak dakbo chiujiu kuye. 
Maipuimai khad niu chaphai dakbo ga chalaang 
keinia niu dakbo phaitu mphapphai chiujiu kuye. 
Sisi kumjiu chamao chiubo haigadi maoli chiujiu 
kubo bamme, maophap maksai maophaak chiubo 
bamboye. Mphab chiubo khaddi chaphuak chiubo 
hai English khuan ganiu Double chiubo kumboye. 

Mpuimai,npiumai pumkhad thiujiu mpui npiu thiubo 
hai panao pakina (pakhenpui pakhenpiu) maksai 
kamao boye chiuye. Manuambo tenkam tudi kamao 
boye chiuboye. Akabo natenkam,naten thaksi 
manuambo tenkam thiumi boye, siniu namaosi 
maophaak magesai maophap chiumi raboye. 

Chiudi de-din kadai ralo? Maoli bambi tadi 
maophuak, maophab bambi tadi maomi bosi 
maomi boye, kunjiu kamlan kamlanmak bamsai 
Tingwanggu miriapoi, kadih mainuan phung maha 
khaibo Rapiubamme (John 1:29). Chiubosi maning 
taokhe. Maotom miboleng alung chariu bambo niu 
wadi pageng bambi lakge. “Taten kalakmai khaddi 
chabang karidbo phungjiu magenthiu chariumai 
akhuga wanglo,E-niu naliutu pijiu mathakkhaibinei.” 
(Matt. 11:28) chiujiu kadinbo piusitu mangai makjiu 
agu bangrid, agu chariu hinasi pakhuga phung khaira 
kamboniu pageng bamra boye. Chiujiu dinkhai lujiu, 

Jesu aliuka kachang nge, 

Paniu aliu mao phungkhai 
Kata hina phung mahara 
Jesus khuga phung wang khei. 

Chiujiu thiu malaangkoo khailujiu dinne, 
“kakoongbo chakayo, kadih pirigu chamaina haira 
kadih kadeebo haitudi taopaijiu nkhuang luboye” 
chiubo puipiumai kadin chambamme, Bible ganiudi 
haichiujiu dinne. 

Kadih haiga ka nchangmai, 

Kawi kam tazudjiu maomak zingbo mai 
Maikhaddi haye (Dinronmai 7:20) ” 

Haichiujiu mari rajiu khangniasi npao bambo wan 
ga Captain Saab Mn. Pasatongkangbo khanglan 
kinniuye, chalu kameng maidi wangkaren subo gasu 
panaaigu marisi saokhai miye. 

Chapter VI 

Akholliupui Makitaikhuangliu 

Chawan wangjiu chalu mengbo maidungsi chaky 
wangsu boga Akholliupui Makitaikhuangliu 
Krooiliupui hai wangraibo rongnge. Akholliupui 
Makitaikhuangliu niu chakyga wanglujiu dinne, 

‘ ‘Awang poinou nang tashiu thaokhai diak makboma?’ ’ 

Riliu Krooiliu niu paokakge, “Yuye apuiyo, thainaira 
atu kuak khailo, haibo kadih piriga pakumjiu kawibo 
maikhaddi bamlakbo rikhangpiu, akyliang maigu 
Captain chaibo wangjiu mpao bammibo gasu athao 
nang lul ak mij iu thaomak boye. Apuiyo, E-ra Captain 
Chaibotu ngaokhai lujiu mai kakimai, mai katambo 
khugara alek thiujiu chami mikhai silak minei, 
pakhuga, pakyga makbora mimakdi mimakjiu tara 
boye. Apuiyo, E hai amangma? Achanglo chiubo sita 
nnei, Captain Chaibosi tuhoisiak namasuang ganiu 
Ranapeyu kylam khangmi boye. 

Akholliupui Makitaikhuangliu niu dinne, “Sichiusai 
E-di khangjiu adaokhai maksai daolakge, koi, degu 
thin khangjiu adao ralo? De-dinjiu npao khairalo? 
Chiujiu marui ngood, maruiship kapeojiu maruivum 
madaai (4) ben khadlam nia, ben khadlam nia chakid 

lujiu Ranapeyu kyga khangjiu Captain 
Pasatongkangbo kJiuga haichiujiu dinne, “Kepchem 
(Captain) chaibotu thuankiujiu kahumme, achaibo, 
aliu maipuimai Akholliupui kangmaidi khangsia 
maira pana riliupuitu rikhang mainiu takiboga 
palungpom, para riujiu palung kamakbo maidi 
bamboye. Kabuitu lunijiu pana niu lung raobo kyga 
kabui kariu (10) manbibo kyga thiumi khailujiu 
kabuirem wangjiu kabui dungsi sairem kammijiu 
mathakhu katabodi bamboye. Paniu kakoongbo 
papam paziuna sidi pakhenpui niu pased sajiu paruad 
sajiu khaddi pabuak sajiu lungbo donniu pachun 
kawibo thiumakjiu, lungcheng genjiu lungbijiu then- 
nuangmi, kuinuang miye. 

Chiudi E-ra sichiubo maimakge, achaiboyo, nang 
kaloo nnien awangpui, maapui Krooiliu khuga taki 
wangnge chiubo khuan chiukhaijiu achun wijiu natu 
adao khaira tadkhang boye. Achun kawigu wa pikhai 
nisiak boye, chiudi wa pikhaira hajiu tanei, 
maruivum hai nang kadeebo piuniu nia (2) lujiu nasai 
sooibopiu kania leng khadkhadpikhaibilo. Achaibo 
E nakhuga palingbo cham, chamchang kadin boye, 
nakumbo kygara anatu pikhai inaza makge, pikhaini 
changnge. Natura agiu thiukhaini siakge, achaibo 
kadeebo piuyo, nakumbo niu anatu lungkhai bijiu 
nakum -maitu agiu thiulu yesai dejiuga azu dee-ralo? 

Dejiuga aken dcejiu alung mmanjiu bamralo? 
Chiubodi maning khaijiubamme. 

E-niu agiuleng masenbo achaibo kadeebo piuyo, 
nsuan naidi takikiu landailo. Takikiu lannei chiusai 
nanai kathiubo E-di mengmakjiu tabaan , khuanpine, 
ashiu malodleng taniang tei langkhai pinei, wa kacha 
ngooi ngooibo tiukawi wibo taliu khaipinei. Kavee 
chariu thathoom (Makiriu) soungkhai pinei, matuidi 
nipad khaipinei, ta-ngen, taview, tareodi thaopad 
khaipinei, seorapee di tasoong khadbamboye. 

Phaksy kasuangbo kakibodi bamme, ngoonasy 
kakibodi bamme, karingbodi bamme. 
Chapuangmaramsy (Pineapple) di bamme, 
Gariusydi (Orange) bamme, Gakhiangsy (Lemon) 
di bamme, Chaiboghai (Water melondi) 
bamboye.Sichiujiu tiukawibo charasy bamphui 
bamboga awangpui apamliu Krooiliu natu wadi pitiu 
khaimakge, maghai ronna pitiu khaijiu tanei, chiubo 
ganiu E patu roosui khailujiu alung makjiu bamboye. 

Achaibo E hai Krooiliu puiye, azanniu 
Makitaikhuangliu kuye, apuina zanniu 
Mataibungtamai kuye.E-niu agiuleng kamasenbo 
Achaibo kadeebo piuyo, E aten keng bamme, tashiu 
thaora bodi bamjiu mpao matheng bamlu 
laknei,nalung kamakbo thiukhai tulo nou,”chiukhai 

diakjiu tadmazud phudjiu tadphik wangmi boga 
Captain Pasatongkangbo niu hasab padjiu,”anaiyo 
nsuan naira aliu kangmai tadlan mira boye.Takykiu 
lanlu laknei, anaiyo nang naten puye chiubo niu mpao 
khailumak taminei pasai niu wijiu daolan khei.” 
Chiukhai bidi mari wangjiu kenkhai lanmakjiu 
wangmi boga Captain Pasatongkangbo paliu kangmai 
khang soomsi haibo Akholliupui hai pakon tidbi 
jiuma?Chiujiu khad niu khadzu phuijiu khad niu 
khadtu matingjiu bamiye. 

Mn.Masingbo niu dinne, “Poo haina Akholliupui 
Makitaikhuangliu hai haklaai zuye, nkiu zuye. Poi 
nagaziu tadi maileng pawan pikhai buiye, paniu 
tacham kaphaabo haira tingkai suangdi mazadle. Patu 
maning khaisai papam paziuna riliu Krooiliura 
nzangchang nzangnge chiura boye.” 

Captain Pasatongkangbo niu dinne, “Yuye, sichiu 
bodi kamao haye, chiudi aka kaniayo, akara nanaai 
khuga mangam saira kummiye mangam bohai pakhai 
hamiye” 

Mn. Masheengbo niu dinne, “Makge, sichiu makge, 
saabyo, haiga mangam rabo pathao khaddi haye. Anai 
kathiubo, apui kathiubo Akholliupui 
Makitaikhuangliu paniu maningbo palung chunsi 
maji jakjiu (plainly) paokhai boye. Suibo suimakbo 

saab chun raboye, haichiusai wisuma? Haichiu botu 
masenne chiukhai boye, Akholliupui wadi 
manuamjiu (forcely) dinbo haye, yo, lam khad lam 
dinlanjiu Akholliupui paniu maningbo, paniu 
dinkhai-nibo pakhui simakjiu bamboye, chiudi 
pawan niu tanang mijiu dinwang tanglu lakbo 
phuimeng ngaomibo gasu maileng pawan marebi 
silakjiu dinkhaini kazubo chamsi singgiu chafaafen/ 
tabaaton (waterfall) gasu tadui zuangkiubo kumjiu 
pariang tapmakjiu dinkhai mibotu maning masa khai 
tukhei.” 

Mn. Masingbo niu dinne, “Yuye, Akholliupui 
chamhai manuambchamme chiubo makge, chiudi 
poina khara nkiubi zadmiye chiukhai boye, wiye, 
nkiuzu mibamdi aliukang tnainiu kuakkhai 
misukhei.” Chiujiu dinbam boga Ranapeyu kymai 
wangkin niubijiu paliu kangmai marisi saokiu 
khaimiye. 

Chapter VII 

Khangliu Champao Kaphungbo Khuigiu 

Pasaibo naira nsuan khuan, nsuan kaloo Captain 
Pasatongkangbo paliu kangmai khang soomsi 
Kawilong gasu phikem sujiu Magoo longiam tadkhai 
miye. Sichiujiu Magoo longmai kygen, Magoo 
longmai kykha tadkhangjiu Kawilong phuimeng 
ngaoboga tadkhang boga Mn. Masingbo niu tamud 
niumiye, tamud lukhaye chiujiu tamud raleng mpui 
ndee khenlam tadngud miboga Captain 
Pasatongkangbo khaddi Mn. Masheengbo niu Mn. 
Masingbotu khuan tazudjiu ntao mathak khailukhei 
chiujiu ntao mathak bamboga khuiguina puikhad 
lemwangjiu Captain Pasatongkangbotu bonjiu, 
wengjiu, rijiu, bammi boga Captain Pasatongkangbo 
niu dinne, “dekambo khuigiunapuijiulo?” chiujiu 
paben kahaijiu kahaijiu bongsu chapmiye. 

Siga Mn.Masheengbo niu dinne, “Saabyolpuipiu 
mainiu dinbora khuigiuna-pui hainiu khangliumai 
marai champao phungboye chiuye. Thainaimen aliu 
kangmai tabin,aliu kangmai puitadgamangai lulakbo 
riliupui khangniatu adao khaimi boye.Sao niu siralo? 
Puipiu mainiu dinbo chamsi palingjiu maji boye 
chiusai Captain Saab leng riliu Krooiliu niu maksai 

riliu Chakhuangkabawtongliu niu marai cham, 
lungsed cham langkhaijiu lungsed cham marai 
champao phung mengbo khuigiuna bambidi 
suiye.Captain Saab tura riliu Krooiliu, niu khaddi 
riliu Chakhuangkabawtongliu niu, marai bamrabo 
kazigab boye. Wahina pason pason, padao, padao, 
pakazi pakazi bamkam boye. 

Captain Pasatongkangbo niu dinne, “Khuigiuna 
puiniu khangliumai marai champao phungnge 
chiubosi thainai tuhoi hainiu chiurai thuboye. 
Pachangnge chiusai akabo natu thuankiuye. Sichiu 
bamsiak rakum maning khaijiu lukhai miye.” 
Sichiujiu Captain Pasatongkangbo khaddi Mn. 
Masheeingbo mari rajiu bamboga Mn. Masingbo 
niu:- 

Thengkeng kha apiusam kha, 

Thambon wiet, khenri wiet kha; 

Charaa liudi nakum jiura witangbi lakge. 

Chiujiu chalui thiupad boga Captain 
Pasatongkangbo pamikdui kakiu bolam simakjiu 
pamikdui jaopuak puak kiumibo Mn. Masheengbo 
niungaolumiye. 

Sigasu Mn. Masheengbo niu Mn. Masingbo khuga 
dinne, “akabo, nangdi namai pachun thiu kamakbo 


Magoo Longga \ 85 




kum gabbe. Dekam-leng tuhoi dekambo lui 
thiujiulo? Tacham phaabo, chalui thiubo pawan, 
palam bamra boye. Patun palamsimakjiu pangpha 
phabo, pangthiu thiubo hai kamengbo zai khadle.” 

Mn. Masingbo niu dinne,”Yuye akaba, akatu lcuak 
khailo, aka menglambsu amang kumjiu thiupad 
kinniu boye pathak palam wadi kaha boye.” 

Captain Pasatongkangbo niu dinne, “Danai aliu 
kangmai Kawilong maigu tadui akhun ga thiusui 
khaimi bogu amui malan wangboye, wa kamaobo 
haye.” 

Chapter YIII 

Magoo Longga 


Tuhoira paliu kangmai Magoolong khangtangjiu 
(mengtangjiu) Captain Pasatongkangbo niu Major 
Hooliangbo khuga wangj iu Maj or saabtu kahumj iu, 
phidumjiu pabendee pasan ga mphi dangkhai boga 
Major Hooliangbodi pasan ga pabendee mphi 
dangjiu sundao khailujiu Major sab niu dinne, 
“ntaolo, ntaolo Captain saab, ntaolo, natu ngao 
khaijiu amaa ben-phenjiu achun marak phak miye, 
natu ngaoboga chagandi tiuwira kum gabmiye. Ndaa 
nang niu Kazeenglong gasu tathiu nbeng tazum 
tachad kepwangjiu tiumani khaibosi E-ra mangai 
makkhaye. E aronna makjiu akhang mathiudi 
mangaimakbamsune chiubo E-niu malumme.” 

Magoolongmai ram haidi tathiu chakhao nkan 
khaoring kengbo ramme, bam mathak khailujiu 
naikhadra manam ronjiu tathiu kepwang lanno, 
laangtiu khai lankhei. Zeng madaai mangiu lungga 
aliugu-maidung wangchang misune chiubo malumj iu 
bamboye. Chamaidung wangmachang misai aliu 
singna mairam China ga ngudjiu aliu benthin leng 
mania ponlankhei chiubo tenrang leng natu kukhai 

boye. Captain saabyo, nang wang maksuma chiujiu 
E alung pujiu bamboye. Chiudi tnhoira alungkiu 
khupmiye. Captain saabyo nangra mai maraniu, 
sathiu muye. Chagee kaliangbo kum, tadui kama 
sheengbo kumjiu lunglo, Liangmaina nakumbo nia 
lungmak boye. Kapoomai (Burmamai) piu General 
Khalaangbo niu naikhad akliu kadinbo E mangai 
makge. General Khalaangbo niu akhuga haichiujiu 
dinboye, “Aliu Nagamai narongga Captain 
Pasatongkangbo kumbo chamai kengmakge chiubo 
mangai tulo chiujiu dinbo chamtu E wadaodi mangai 
makboye.” 

Captain saabyo, natu makjiu Liangmaina maikhad 
tudi mainiu chakhuang thiukhai rabo haboye. Wiye, 
chalam lamtheng tadjiu malaaita mibam sune, 
wangjiu mathak khai misulo chiukhaibi boga 
Captain Pasatongkangbo niu suchap lujiu phidumjiu 
pabendee pasan ga mphi dangkhaijiu dinne, “Major 
Saab, maomakjiu E manam rontad mataai raboye.” 
Chiu khaijiu wangmiye. 

Pasoom bonai chawansi Captain Pasatongkangbo 
manam ronmeng boga khengdung (Chakheng 
padung) tazaai (thiuzaai) thibam niubo adaojiu 
Captain Pasatongkangbo pachap khad gasu chakheng 
charuk (6) kepkao kiukhai-miye. Sichiujiu chakheng 

dunggu pami (tails) dungsi dan phung lujiu wang 
Major Hooliangbo khuga lenkhai biye. Major 
Hooliangbo pasuang hamiye, palungdi manangjiu 
tinggiu boniu phuimiye. Chiudi Captain 
Pasatongkangbo khugara haichiujiu dinkhaiye, 
“kamdao-miye, malenna achun wiye, nammai mathiu 
tiubuileng Charaa niu pikhai bijiu Rapiutu 
thuankiuye, natudi thuankiuye. Maikhad niudi 
naikhad ganiu, palon khad niu chakheng mangiu 
charuk (5/6) kepluye chiubo chiumataai makkhaye.” 

Captain Pasatongkangbo niu dinne, “Yuye saab, E- 
di sichiu mani 

wangkin boye, wa katasi boleng jiuma? Chiu 
maningjiu wangkin boye.” 

Major saab niu dinne: “Wadi makge,wadi 
makge,dekam lengtu chalungmak bamralo? 
Nsuannai nammai kylongmai mathiu mengjiu 
phunglujiu wang nzanjiu tiumiraboye. Akhang mathiu 
tachun wiraleng Charaaniu pikhai boye. Delengtu 
chalungmak bamralo?” 

Captain Pasatongkangbo niu dinne: “wahina Major 
saab chun kamra boye.” Chiu khailujiu paphi 
phidumjiu (phisamjiu) kahum khailujiu tadui nkhiu 
ralengwangmiye. 

Sichiujiu Captain Pasatongkangbo wangmi boga 
Major Hooliangbodi palung pujiu Magoo longmai 
chawangpiu Mn.Elaangbe khuga tadkhangjiu Captain 
Pasatongkangbo niu chakheng charuk kepkhai 
bamme chiubo chamsi paokhaijiu panaai khangniasi 
mari rasonna khaijiu,makhiamsui khaijiu Magoo 
longmai nammai mathiu maipiu maihinatadmengjiu 
phunglujiu wang kamyee,magen rimakjiu kaleidam 
damjiu nzantiura makhiam lujiu Magoo longmai 
chawangpiu Mn. Elaangbe niu haichiujiu rengjiu 
senkhaiye,”Nsuannai hai maipiumai hina mengjiu 
chami phung raboye, mara sathiu makbo maihina 
chami phungra tadmakbo suimakge.Captain saab niu 
chakheng charuk kepkhai bamme chiujiu rengjiu 
senkhai biye.” 

Pasaibo naisi Magoo longmai maipiu maihina 
tadmengjiu chakheng (6) charuk zansi phunglujiu 
Magoojiu wangnge. Chakhengzan phunglujiu 
Magoowang lubosai Captain Pasatongkangbotu 
ponlujiu kylong ponronjiu magoo khaine chiujiu 
dinmiye.Chiudi Captain Pasatongkangbo niu 
suimakge.Siga Magoo longmai niu dinne, “sichiusai 
aliu kangmaidi chakheng zansi tiulakge.’’Chiujiu 
atung khangmiye. 

Captain Pasatongkangbo niu dinne,”sichiu yesai 
Major saabtu ponlujiu kylong ronjiu magoo 
khaibilo.” 

Major Hooliangbo niu dinne: “Captain saab,chamsi 
E suikhai niye, chiubam liudi pathao kamak boga, 
palam kamak boga E-niu suikhai bidi kadihna 
mathiuniu khanjiu tiarabo leng ronnaye. Captain 
saabyo, nalung manuan kiukhaijiu akhang mathiu niu 
masenbo, mathiu chunningsi suikhai misulo ehiujiu 
E-niu nakhuga khengboye.” 

Magoo longmai chawangpiu Mn.Elaangbe niu 
dinlanne: “yuye E-niudi Captain saab khuga 
khengnge, saab niu chalung sajiu akhang mathiuniu 
masenbo mathiu chunningsi suikhai khelo ehiujiu 
kahumjiu khengboye ehiujiu paben niasi pasan ga 
ponkhangjiu kahum khailujiu dinlanne saabyo haisi 
apui apiumai kadin chamme. Kadihna mathiuniu 
tachun kawi bosi apao Charawang niudi pachun 
wiboye chiuye.” 

Captain Pasatongkangbo raosiakjiu suinimak siak 
bamdi Major saab chamzeng niu khaddi Magoo 
longmai Chawangpiu chamzeng niu Charaa zu 
phuijiu suikhai bijiu Captain Pasatongkangbotu pon 
magoojiu kylong ponron lubosai akhang mathiu 
wangjiu chakheng zansi nzanlujiu wang laang tiujiu 

changee ngeedee changeebo kumkhaiye khaddi 
laangtiu kamlu kalakbo hinasi kam makijiu chami 
mmang riga agiujiu agiu kamak boky haye chiuye. 

Sibonai nchunsi maipui maidung (women society) 
niu paliuchun kawi bogu chalem lemkhaine, wangjiu 
phuikhailo chiujiu Major saab, khaddi Captain 
saab,khaddi chawangpiu Mn.Elaangbe khuga 
khengwang boga wiye,suiye chiujiu dinkhai lujiu 
wangboga Bamrei (Naga chair) soom dungkhailujiu 
luhephai kasanbo soomniu hamkhai lujiu raithu boga 
Major saabtu, niaboga captain saabtu, soomboga 
Chawangpiu Elaangbetu pi ntao khailujiu thenthui 
wangjiu peepuak taomibo tanpe maidung niu paliu 
kyna (paliu khenpiu) tanpao maidungtu mazanglujiu 
lemsuijiu lemchia khaibiye. Nia boga lakpui 
namai,lakpiu namai dungniu lemlanjiu lemsui 
khailan biye. Soomboga rikhangmai, riliumai, 
chabonmai dungniu ngudjiu lemlanjiu lemchia 
khailan biye. 

Sichiujiu lemchiajiu lemsui khaibibo saiga Major 
Hooliangbo niu suchap lujiu dinne,”Thuankiuye 
malenna thuankiuye aram Magoo longmai niu 
mathaa ringngaa boga tachun khaijiu rikhangmai 
riliumai chabonmai ronna makjiu lakpuimai 
lakpiumai dungniu chabonmai kumjiu lemsui khaibi 


92 / Magoo Longga 



botu, thuankiu makbo daolakge.Haibo riga sanjiu 
thenthui wangjiu peepuak taomibo nkiangmai 
dungniudi chabonmai song wijiu lemchiajiu lemsui 
khaibi botu tinggen tangjiu thuankhang khaiye. 
Zeliangrong maigu chalem ronggasu Magoo 
longmai lemniu ngaowi thuboye, aram Magoolong 
maigu chalemngao khaijiu achun wichang wiye. 

Tachun kawigu wa malenna pikhaini boye chiudi 
thainaimen aliudung tabin kadiubo tadra mailing 
bambo donniu wa pikhai makeng lulak-miyei 
kiamkhai zantulo chiujiu naliu mathiu khuga raijiu 
kheng khaiboye. Nkiang maileng Rangkang saang 
khad, Lakpuimai, Lakpiu maileng saang khad kliaddi 
chabonmai dungleng saang khad chiujiu Rangkang 
saang soom hai (Rk. 3000/- three thousand) hai 
Captain saab khaddi Chawangpiu aliu khang soom 
zan gasu lukhailo.” Chiujiu Rk. 3000/- pikhai boga 
chamai hinaniu tachun wijiu benkhiujiu tariangli, 
chapaili chami matiabo kum khaijiu pengmiye. 

Sichiujiu chalem kalembosi chalun kalung, chamik 
katik, chahiu kakaa wang phuijiu mathaa pengjiu 
maihina pazi paziga wangjiu zikam miboga karabo 
chakhumpao (KCP) C.I.D khad niu Indian army 
chamai 1000 (saang khad) mazanglu wang Nagamai 
Camp taomagui lujiu kepbo gasu Naga army 

maihinatu kepsadkam khaibijiu Major Hooliangbo, 
Captain Pasatongkangbo, Rifle man Mn.Masingbo 
khaddi Mn.Masheengbo paliu kangmai mathiusi 
saikhai kam miye. Paliu ronna makjiu Magoo 
longmai Chawangpiu Mn. Elaangbe tudi biujiu 
(dapjiu) introgation kambo gasu biusad miye. 

Padihleng, pazaleng papum maronkhai maza makj iu 
pazai longkbaira papum kadpad khaibo Zeliangrong 
maidung naikhad ganiu tazai longkhai makeng thubo 
bamsi Magoolong gaye. Sichiujiu Magoo longga 
padmibo marisi chiuwang boga riliu Krooiliu 
lungnangjiu (Heart attack thiujiu) saimiye. Riliu 
Krooiliu saimi boga papui Akholliupui 
Makitaikhuangliu di lungnangjiu sailan miye. Riliu 
Krooiliu khaddi papui Makitaikhuangliu khangnia 
puina zengdiu daami boga Kawilongmai kylongsi 
kabbo chakiukhuan niu phuimiye. Kabbo 
chakiukhuan makjiu wakhuandi chiutajiu 
tingzingnging bammiye chiuye. 

Chapter IX 

Riliu Krooiliu khaddi Akholliupui 
Makitaikhuangliu Zangdiu daami boga 
chakiu thumbo 

Riliu Krooiliu khaddi,patu ponbo papui Akholliupui 
Makitaikhuangliu niu zengdiu daamijiu 
Kawilongmai kylongsi kabbo chakiu khuanniu 
phuijiu bammi boga Kawilongmai Chawangpiu 
Gaironthuibo niu dinne, “Chamai hina kasaipao 
phungkam bamboye, chiura nakhadi ndaa ai naabo 
tingga aky kydaa bijiu pon machambo tanpui, tanpiu 
kumgabjiu maksai pakhenpui pakhenpiu kumgabjiu 
lungkhai mibo Akholliupui Makitaikhuangliu 
kasaibo hainiu atu kamlob,kamkadaa khaijiu 
kamcharen masa khaibjiu alungmak changnge. 
Kuikiujiu thenthui wangmibo E kumbo tanpao niudi 
thenthui wangmibo Akholliupui Makitaikhuangliu 
zeng niu haichiujiu chunsa achungjiu chalungmak 
bammesai pen-palan prejiu bambo riliu 
Thinrooimasuikaluliu zanpa (alias) krooiliu niu 
kasaibo haira kadih pirigu chabon thiubambo 
rikhangmai dungtu kam mashuk thidjiu kam 
tamiuthiu khaikam miboye chiubo maning khaijiu 
agu chariu agu magenthak kumbo tura waleng 
chakkhai tamiyei. 

‘Singbang kcikiubo song kadih kabam bonin 
tinggiubo redle. ’ Chiubo kadincham kumjiu ataa- 
anaa kathiubo aram Kawilongmai rikhangmai dungtu 
ronna makjiu sang, awan zengmai rikhangmai 
dungtudi kam achung suikhaijiu, kam tingzing nging 
khaimi botu maning khaijiu ataa- anaa maidung zeng 
niu, aliu maipao, maipe, maipui, maipiu thiu 
kamimai hinara kabni bamdi kabtami sukhe chiujiu 
E-niu akhang mathiu khuga kheng khaiye”. 

Sibo saiga Kawilongmai Ranapeyu Hoomadulangbo 
niu haichiubo cham dinlan khaiye. 

“Charasit, Iciidiusit, palam kahabo sit songra 
Padih leng, pazaleng khaddi lungsa kakoong 
maileng 

Kashaibo haira, kabuichi kawi boniu chakiugen 
Thiu kalubo redle chiubo maning khailujiu 
Akhang mathiu kabta sukhei chiujiu E-niu di 
Akhang mathiu khuga kheng khaiye. ” 

Sibo saiga Ex-Pastor Simon Faamonbo niu 
haichiujiu dinlan khaiye, “E-ra Mataibungtamai 
makge chiudi Mataibungtamai riliu 
Thinrooimasuikaluliu zanpa - Krooiliu khaddi 
papui Akholliupui Makitaikhuangliu panaai puina niu 
saidaa mi bo hainiu achun kaiga (100) saang ga 
(1000) wa makum taokhaijiu wa maning tangkhaiye. 

Riliu Krooiliu khaddi papui Makitaikhuangliu panaai 
puina niu zengdiu daami bohai katambo,kasanbo 
makge khaddi karaibo magke,ndaa apao, apemai ken 
gasu khad niu khadtu masen maraibo maidung khaddi 
khad niu khadtu koong chalung sabo maidung 
wajiuga saidaa mibo bamboye. 

Kasaibo hai kadihcheng, chamaina chengnge,khad 
niu khadtu masen maraijiu khad niu khadtu koong 
chalung sajiu bamboga sansabo daojiu khad niu 
zengdiu misai khadsi chariuj iu bammi raboye chiubo 
donniu thainai, tuhoi saimacham mikhe chiujiu 
ehakhao-ga maksai singgiu azai kashuk boga zuang 
khaijiu saidaa mibo bamboye. 

Tiukhaijiu sairabo chagan piubon nvunaipiu kumbo 
tiu machamjiu saidaa mibo bamboye. Sichiujiu 
nvunaipiu kumbo sairabo saisuibo tiutei tiumi boye 
chiubo silu misai kasaibo chapiu (poison) tiukhui 
mibo patusi pamun ga kavakva, tathiva phekhai bijiu 
marui thuanmira kamra boye chiuye.Sichiujiu 
maruithuan miyesai saimakjiu ringluraboye chiuye. 
Haichiubo tenkamsi apao, ape maigu kashukbo 
ningtingye. : 

Pawan khadga rikhangmai khad riliumai khad, khad 
niu khadtu mikhuan saolujiu khad niu khadtu masen 
maraijiu khad niu khadtu koong chalung sajiu lung 

bamme chiuye. Naikhadrapanai khangniasi thamthui 
lujiu chiubora panai peethamsi kheijiu mathui lujiu 
singgiu azai kashuk boga zuang khaijiu saidaajiu 
saimacham mikhe chiujiu ladriad lujiu panaai 
peethamsi mathuijiu kheiman lujiu khad, nia, soom 
chiujiu masee kalaakiu machamkhe chiujiu dinred 
lujiu rikhang piusi pason sajiu kati (scissor) niu 
tathamsi kakip tab, karib biang khaibijiu riliupui 
ronna zuang-kiujiu saikhai miye chiuye. Sichiujiu 
riliupui situ kamsad khailujiu pa pakylam wangra 
tadkhang boga thingnapui khad niu “rikhang saiping, 
rikhang saiping” chiu maraajiu pasai suitad sunei 
chiuye. 

Sichiujiu thingnapui siniu “rikhang saiping, 
rikhang saiping ” chiujiu maraajiu pasai suitad 
suboga padi mangam miye. Wa kata maningjiu 
palung makmijiu padi singgiu gasi tadkiu lanjiu azai 
kashukbo gasi zuangkhaijiu saikhai miye chiuye. 
Sichiujiu riliupui panaai niu saikhai-mibo bamgasu 
Kaviu puakpuakniapuakkhangnge. Chiudi Kaviu 
puak kaniasi puak ramzon makjiu npeijiu puak 
khangnge chiuye. Palamra palung masan makbo 
lungchang phung makbo khaddi, pason kasabo 
rikhang piusi lungchang kaphungbo riliu puisitu 
macham makge, kazon makge chiubo madujiu 

madanpi boye. Haichiujiu saima chamjiu, saidaa 
mibo pariakkengjiu bammi boye. 

Lam khad-lam dinwang lanjiu Captain 
Pasatongkangbo saimak gesai riliu Krooiliudi 
sailakge, riliu Krooiliu saimak gesai patu ponbo 
papui Akholliupui Makitaikhuangliudi saibi lakge. 
Haichiu botu maning khaisai chamai nahai kasaibo 
riangniu riangthi khaibamboye chiubodi maningtang 
khaiye.Wagasu riliu Krooiliu khaddi Captain 
Pasatongkangbo saimakjiu bamsai panaai khad niu 
khadtu masen maraijiu khad niu khadtu koong 
chalung sajiu bambo donniu karing tinggu chakaa 
kawibo thiujiu karid bodi, masen bodi phung 
macham, pon-machamjiu bamra boleng pakhenpui, 
pakhenpiu thiujiu kalei thiujiu lungbam raboye 
chiubodi maningtang khaiye. 

Wagasu niu panaai hai pakhenpui pakhenpiu thiujiu 
lungbamme sai aman bodi, chariu bodi padam 
lumachamjiu taten charuidi tenmacham rui 
machamjiu tingnaai, tingphudi leng machamjiu, 
tingthung, tingriudi leng machamjiu thikmacham, 
thiu machamjiu khaddi mariu macham, chari 
machamjiu bamra boye. 

Chiubam liudi panaai tura Charaa niu koongbijiu 
sikumbo kadih pirigu chariu bosi pidao khaimakjiu 

tami botu maning khaisai panaai phao charaa, 
panaaisan chagaa kaaboye chiubodi maning 
mengtang khaiye. Haichiujiu kasai bohai chariurabo 
gasu juken khaibibo Charaagu lungsabo pathaak 
khadle chiubodi maning tangkhaiye. Haichiuyesai 
delengtu dekamjiu aliu chunsajiu kabbam ralo? 
Kabrabo makjiu Rapiutu thuanra boye chiubo Iukhai 
sukhe, chiubijiu chamai hina kabbam bosi saokiukam 
khailujiu kasai tensi tenloi khaira kamjiu charao 
chulujiu tating kamlujiu kasai phaosi mphum 
khaimiye chiuye. 

Chapter X 

Mahiuniu Chalui Thiubo 

Riliu Krooiliu khaddi papui Akholliupui 
Makitaikhuangliu khangnia puina niu zengdiu 
daamibo kum chakeihiu zengtung 24 (makai madaai) 
bonai Mathaabo Christmas ju-ngao maduibo nai 
nchun chunding tingga nchuam biujiu, taraa gejiu 
(guitar leijiu) rikhangmai riliumai khangnia niu 
chalui thiubo khuan chamai khangsia niu chiuye 
khaddi, chalui soom thiukhai boye chiuye. 

a) Thiuraithubo luiniu 

Joy to the World chiubo luisi thiubo ye chiu ye. 

1. Mathalo Arapiu wang nge 
Kadiri wangkiu ye. 

Maihina lungga, pabam leng 
Tinggen nai kadih mai (2) 

Tinggen, tinggen nai kadihmai. 

2. Rapiu kadihri wang thiunei 
Maihina niu thuanlo 
Malong, tailing, tadui, tatoo 
Niudi thuanjiu bamnei (2) 

Haidung niudi thuanjiu bamnei. 


Magoo Longga\ 101 



3. Pachcingjiu Pa chawang thiunei 
Jat hina niu thuanlo 
Pacheng winiu paken diye 
Palungsed dinsilak (2) 

Palungsed si dejiu wilo? 

b) Thin Ion niabo lui niu 

Let Us Praise Our Savior, chiubo tune ga:- 

1. Tingwang niu kadihtu haijiukha koongjiu 
Pumlibo Napiutu pikhai, 

Patu malum lumai habo thiumakjiu 
Tingtheng karing bosi daorabo lengnge. 

Thuankhe aliu tu juringbo piutu 
Mathaa - malaa, tachun wijiu thuanlo 
Kadih nuan phungkhaibo Rapiutu thuanlo 
Immanuel Rapiu Hallelujah 

2. Khaoring kuangga ngenasi Tinggen wangnge 
Kadihmai aliu mao zeng niu 

Tinggen chawang bamtu saokhai dialujiu 
Kadihri haiga ngena lun thiuwangnge. 

3. Tinggen maza nai chagan niu paobijiu 
Naimik padlam wa kasimai 

Parim wibo nai kachia phungwang kahum 
Miria khuanmai niudi wangjiu kahumme. 


102/MagooLongga 



c) Thiulon soombo lui niu 

Best Native Land chiubo lui siye 

1. Aliu kalungbo ramsong kawi hayei 
Akamaitu mazang tachun wiram 
Singniu charapen nthingna khuandi wi 
Mangailak akamai aliu lungbo ramtu 

Wimannei aliu lungbo dih hai 
Duigiu kamasanbo ram 
Ramlong hinadi charapen niu 
Kamuang ken kakum 
Chamai hina akamaitu ngao daoyei 
Wimannei aliudih Hamai kalung boram 

2. Aliu puipiu wa sikamak dao tingga 
Chari ha kasimai dung tazan dee 
Thaidao ken ga wa kasimai racham hai 
Tara nai nthem niu aliu ramtu thuan nei. 

3. Aliu kalungbo ram wadaodi kuimak 
Kadenlo takum kaliwang kinnei 
Tingwang thoiniu nchungbodi mathaanei 
Wimannei aliu kalungbo Hamai dihhai 

4. Aliu kalungbo ram Charapen bangkum 
Naimachang nthingna kabon kumbam 
Awan zengmai taduikum longwang maziang 
Aliu lungbo kylongtu maidi ken lakge. 

Sichiujiu nchun chunding tingga chalui thiubo khuan 
chiulumai khangsia mainiu Chakeihiu (December) 
25 bonai (makai mangiu bonai) mathaabo Christmas 
naisi nsuan bongsu lujiu “nchun chunding tingga 
chalui thiubosi sao kanialo? Kamsi zuye. Nking 
wichangnge chiujiu dinboga khangsia mainiu 
paokakge, aliura chiukhai lumakge, sao saoniu 
dekumbo lui thiujiulo? Aliura chiu makge simakge, 
chiuboga khangsia mainiu dinne, yuye aliudi chiu 
bora chiuye chiubam liudi sao saoniu thiubolo? 
Chiubora silumakge, kaloo nchun-lui thaksira 
asuang haye, amang kumme thuiran siak siakjiu chiu 
masan siak siakjiu kahid luam-luamjiu nldng kawibo 
niu pamalan thiumakge, lungsujiu haikumbo luithak 
khuan chiumatai makge,chamainiu thiubo makjiu 
tinggen maza dung niu thiuboma chiubodi maning 
khaiye. 

Khangsia mainiu dinne, nde kumkha nking wibo 
luithak jiulo? Aliudi nking khaini asang miye, sao 
sao niu thiubolo? Chiubosi maniu lujiu nnien mathiu 
mathaa boga pijiu thiulan khei, akhang mathiu nking 
machamkhei. 

Nchun chiuiubo maiaung siniu dinne, yuye sichiu 
gabkhe, aliudi chiukhai lannijiu bamboye, mathiu 
mathaa arong boga pijiu thiulanra kamkhei. 

Khangsia mainiu dinne, sang-maina chalui thiusi 
maitu mathiu wangjiu thiuboma? Aram khunlung 
namainiu thiubolo? Chiubo silu makge wagasu 
khunlung naniu thiuboye chiusai “E-niu kabui khad 
tathuan thiujiu pikhai bine” chiujiu dinboga khangsia 
niu dinne, “E-di chalutaa khad pikhai bine” chiujiu 
khang khad niu khaddin; khang khad niu khad-dinjiu 
kaloibo thiutajiu bammiye. 

Nnien tingga mathiu wang araungjiu mathaa boga 
(social gathering ga) kawilongmai Ranapeyu 
Mn.Hoomadulangbo niu suchapjiu dinne, “Kaloo 
nchun chunding tingga chalui thiubo khuansi mai 
khangsia mainiu chiuye, khangsia niu chiumakge 
chiuye. Sao-sao niu chamai khang dejiu niu 
chiubolo chiubo siraleng, kaloo nchun chalui thiubo 
khuan kachiumai hina suchap khailo. E-di chiukhai 
boye atudi chak khaijiu chamai khang dejiu niu 
chiubolo chiubo chamairiak sijiu phui mataailo, 
chiujiu dinbijiu ngenapui Zengdinkamasanliu jaojiu 
maipui mainiu chamai samriu chinnia (37) suchap 
khangnge. Ranapeyu Mn.Hoomadulangbo khaddi 
pastor jaojiu maipiumai chamai kariu charuk (16) 
chapkhangjiu nchun chunding tinga chalui thiubo 
khuansi kachiumai chamai ringngiu soom niu chiuye 
chiubo si lude. 

Siga pastor niu suchap lujiu dinne, “kaloo nchun 
chunding tingga chalui thiubo khuansi E-di chiuboye 
kylongna chakhunlung namai niu thiuboye chiusai 
tuhoira papao silu buimiye. Rapiutu thuanbolui 
thiukhai lujiu mahin mbaai bamrabo gudi makge. 
Sangmai awen zengmai, sangnaamai,sangdaamai 
nadung niu mengjiu mahin thiukhai biboye chiusai 
sitanei. Sichiujiu sangdaamai nadung niudi mahin 
mbaaijiu meng chalui thiubam rabo gumakge 
chiubodi maning khaiye. Haichiu yesai Charaa niu 
chiubora tinggen Maza niu kiujiu thiukhai boma? 
Chiubodi malum khaiye, palamra chalui khuan nking 
kawi bosi dinsilu lakboye. E-niu maningbo kumjiu 
tinggen Maza niu kiujiu chaluisi thiukhai boye 
chiusai wa kawibo guma? Kasabo gulo? Chiubodi 
maning khaijiu E-ra alung pujiu,tinggiujiu alung 
magen thiujiu bamboye. 

Siga Ranapeyu Hoomadulangbo niu paokakjiu 
dinne,’’Barn kalakgu tinggen Maza niu arammai 
kylongga wangkiujiu chalui thiubam rabo 
makge, maituma?Atuma? Tathuan chariu thiuboye 
chiusai simakge, sichiu maksai palam khaddi hajiu 
tinggen Maza niu aramga wangkiujiu chalui thiubam 
rabo E-ra khaddi malum khaimakge.” Sichiujiu 
Pastor khaddi Ranapeyu chuncham tajiu atungbo 
thaak kumjiu mathiu niu maning khaimiye. 

SigaNgenapui Zengdinkamasanliu niu suchap lujiu 
dinne, “E-niu chaklmang charao thiubuibo apaomai, 
apemai, apuimai, apiumai khaddi asuang katingmai 
mathiu suangga E-kumpoina, E-kumpena niu tacham 
pharabo wadi pakazi makge chiubo E-ap m niu siye, 
chiubam liudi E-niu sika lubo E-niu simasan bosi 
akhang mathiu suangga paokhai raleng E-niu 
chakhuang thiubuibo akhang mathiu khuga kahumjiu 
khengboye.Akyliang maigu Captain chaibo wangjiu 
akylongga manai khaibo naisi, achi Krooiliu niu 
akhuga dinne,’’Ranapeyu kyga khangjiu captain 
chaibotu mazang nkumlo” chiujiu E-niu khangjiu 
Captain chaibotu mazang nkum boga achi Krooiliu 
panaai khang niasi maghai tiujiu mari rajiu ntao 
sonnakhaiboye. Panaai khangniasi khad niu khadtu 
lungsa kakoongbo khaddi khad niu khadtu masen 
marai bocham dinbodi E-chiuboye. Panaai khang 
niasi chaluidi thiuboye. Panaai khuan panaai ruak 
E-simasan siakbamboye. Achi Krooiliuniu “masen 
marai bodi lungsa kakoong bodi chiubo luisi 
thiuye. Captain chaibo niu “Naaduiga Tataotai 
khaibo kumjiu ” chiubo luisi thiuboye. Panaai khuan, 
panaai ruaksi E-simasan siakbamme. Kaloo nchun 
chalui thiubo khuansi panaai khuan panaai ruak 
siakge, Captain chaibo niu pa Christmas-ga aram 
Kawilongga wangsang zingne, achi Krooiliutu 

mazang chalui thiujiu Tingwangtu thuanmacham 
khaikhe chiujiu dinboga, achi Krooiliu niudi yuye, 
mao makjiu wangsang zinglo, maomak zingjiu 
mazang chaluithiu machamkhai sang zingkhei 
chiujiu ladriad thiukhai miboye, chiudi panaai 
khangniasi zengdiu kana mibo gasu panaai ladriadsi 
wangtangbo madujiu panaaigu hiupuina niu wangjiu 
chalui thiukhai boye. E-panai khuan panaai ruak 
simasan siakbamboye” chiujiu dinmiye. 

Ngenapui Zengdinkamasanliu niu sichjujiu dinmi 
boga chamai hinasi “yuye, sichiu bamta lakge!!” 
chiujiu reo reo diam diamjiu hun hun bammibo ga 
Mn.Hoomadulangbo niu dinne,”Atapoina 
Zengdinkamasanliu zan hai Charaa niu mathak 
khaipibo alaaiye, naikhadra haichiujiu padra 
bambijiu Charaa niu simasuang bambo donniu 
haichiu mathak masuang khaipi boye chiujiu E-ra 
malum mi ye. Atapoi Zengdinkamasanliu cham hai 
palingjiu majibo chamme chiujiu lukhai misukhe 
chiuboga akhang mathiu niu de maninglo chiubo 
chamhai akhang mathiu khuga maniu khaiye. 

Siga kangpurapiu(chairman) Mn.Paramkebo niu 
dinne,”Atapoina Zengdinkamasanliu hai tadiute 
bambo aliu akhang mathiu niu ngaojiu bamboye.Patu 
hai Charaa niu mazang khaimak gesai paniu 

haich iujiu dinlu lakge,chiujiu E-ra 
malumme,sichiujiu Charaa niu kadin boye chiusai 
aliuniu dechiujiu thuansi luralo? Ranapeyu niu 
kadinbo kumjiu aliu tapoina Zengdinkamasanliu 
chamsi pachang palingbo,majibo chamme chiujiu 
lukhai raboye chiujiu E-di dinkhai niye. 

Sibo saiga Pastor Nboong niu dinne,’’Kylonggu 
papee paga kathiubo kangpura khaddi Ranapeyu niu 
dinmi boga saokha niu suini makge chiubo bamralo? 
Chiubo E-niu malumme, chiubam iiudi mai khangsia 
kumbo niu suini makge chiubo bamsai chaben hen 
khang khailo, chiuboga maikhad niudi chaben 
henkhang makge, suiniye, luniye chiubo maihina 
chaben hen khang khailo chiuboga chamai hina niu 
chaben hen khang kam khaiye. Siga Pastor Nboong 
niu dinne, aliu munniu dinmak bamdi aliuben 
henkhang khamibo hainiu ngenapui 
Zengdinkamasanliu niu kadin bohai palingjiu 
majiboye chiujiu akhang mathiu chalun kalung niu 
suikhai miye chiubo mangai tukhe. Chiujiu munkom 
khaiye. 

Sibo saiga charuang jukhaipiu (social gathering 
leader) Mn.Ngaanibo niu dinne,”wiye,kasaimai 
niudi chalui thiujiu Rapiutu thuan bamme chiusai 
ringjiu bambo aliu karingmai dungra Rapiutu thuan 

lonnia raboye.Sichiujiu tuhoira aliudi chalui thiujiu 
Rapiutu thuanjiu mathaa sukhe;kaloo nchun riliu 
Krooiliu khaddi Captain Pasatongkangbo gu mahiu 
(panaai gu hiupuina) niu thiuye chiubo luidungsi 
phiupad sulo, panaaigu hiupuina niu thiulon gooi 
thiulon gooi khaibosi aliuniu thiulonnia, thiulonnia 
khaira boye chiujiu dinbijiu Joy to the world chiubo 
luisi phiupad lujiu thiulonnia khaiye. 

Niabo ga Luisan No 54 ( Let us praise our Savior ) 
chiubo luisi thiujiu thiulonnia khailanne, chiudi 
palui keng paramvahra macham tamiye paruak (tune) 
ronnamacham khaiboye. Captain Pasatongkangbo 
khaddi Riliu Krooiliugu hiupuina niu thiubo luikeng 
sira Chapter X (ten) ga phuilo. Soombo ga Luisan 
No. 79 {Our Best Native Land) chiubo luisi phiupad 
lujiu thiulon niajiu chalemdi lemjiu chamai hina 
tachun ngudjiu mathaa suikhaiye. 

Chiubam liudi chamai kakeng niu chalem lembo 
ronggasi khaddi mathaa bambo ronggasi Riliu 
Krooiliudi jaobam rakum, khaddi riliu Krooiliutu 
phui ngaorakum maning khaij iu mikdui kiuj iu mikdui 
longjiu mathaasui khaiye chiuye. Thainai tangbodi 
'■'■Joy to the World” chiubolui”, “Let Us Praise Our 
Savior”, chiubolui khaddi “Our Best Native Land” 
chiubo luidung hai thiususai Magoo longgakubo 

ariak khuang kentao khaimai hina niu Riliu Krooiliu 
khaddi Captain Pasatongkangbo marisi maningtao 
makbo thiumakge chiuye, khaddi chalui dungsi 
thiusu dasai hiupuina niu thiubo kumjiu thiu mawijiu 
thiuran siak siakjiu thiurabo lungchunsi padmi miye 
chiuye. 

Chapter XI 

Magoo longga Munkuam cham 

Magoo longga padmibo chamsi Zeiiangrong maidih 
pakhiangna dinchiajiu ka-ngin chiajiu chamai hina 
chalung makjiii chunsa zengsa boniu phuijiu, 
achungjiu, ahoijiu bamkara miye chiuye. Chiubam 
liudi pabam bamgu, param ramgu wa kasibo maidung 
niu haichiujiu dinjiu bamme.’Thainaimen Magoo 
longga hainiu wa katambo kasanbo makge, ndaa-ndaa 
apaomai, apemai ken gasu padihtu kakoongmai dung 
niu, khaddi pazatu, pamaitu kakoongbo maidung niu 
haichiujiu padih leng khaddi pamai dung lengpazai 
longkhaijiu, papum maron khaijiu lungwang 
kinboye. Thainai aliu niu aliu tingnge, aliu dihye 
chiujiu dinbambo khaddi lungjiu bambo dihhai 
apaomai, apemai zainiu liukhai boye, apao apemai 
zaimannei chiubo mangai wimakge. 

Haichiujiu thainai aliudi wasibo maiye chiusai 
khaddi kataan kahubo maiye chiusai aliu dihleng, 
azaleng, khaddi amai dungleng saikhaiping makra 
boye, saikhai maza makra boye. Thainai Magoolong 
gasu tadmibo kakoongbo singna dunggu phipaasi 
aliudi suitad raboye chiubo lung phungjiu bamra 
boye, chunsa zengsajiu ahuijiu bamrabo makge 

chiujiu dinjiu bamme chiuye. Sichiujiu Magoo 
longga padmibo chamsi chiuwang boga Bena 
Tabaabangga riliu Chakhuangkabawtongliu chunsa, 
zengsa boniuphuilujiu achungjiu ahuijiu parammai 
Ranapeyu Mn.Gengkabawtongbo khuga tadkhangjiu 
haichiujiu dinne, “Hing apaoyo, nde-din kadaino? 
Charaa naimikpad kawi bonai naikhad naga adao 
khaijiu tadi chamai kawaimai tura karing tingga 
mangai lulakbo alaai gayei, khaddi aliu chamaina 
khugara pumtaan changuadi hakatua gayei chiubo 
mailing tao-e. 

Ramna suraga wize adaolan khci tiuze benzu luze 
changua kasa betu kalaam thuanze salam thiukhaimi 
beye, tiuze tadi thainaira adao kalan laknei. Paliu 
kangmaisi malan kamakbo ramlam tadkhai minei 
tiuye, manung kamakga thiuminei, ramnalan 
kamakbo tinggen gane adaolan sangjing karabeleng, 
khaddi pasai kanaa haikumbe sakazu beze padlanmak 
kara beleng kaloom rize Apao Charawang khuga 
kakheng thiu khaikhei” chiujiu dinboga Ranapeyu 
Mn.Gengkabawtongbo niu haichiujiu paokak khaiye, 
“Huwa, huwa, sitiula atapui chamzi kama zibe 
chamrai, kawibe chamrai, wiye suiye nangne kadin 
beze E suiniye. Nsuannai siak kaloom rize Apao 
Charawang khuga kakheng thiukara E, aramme 
pastor Wirangpu khuga makhiamnei.” chiujiu 

dinkhai lujiu pasaibo naisi Tabaabang maira maipui 
maipiu chalun kalung kaloom rijiu kakhengthiu 
khaiye chiuye. 

Liangmai puipiu maigu chalui khad ganiu “Unglung 
simak, aliulung simakgei, Kaviulung tadui 
chungbamdi maisi makgei ” chiubosi pachang 
palingjiu maikhad niu maning bambo maikhad lung 
chunsi Charaa niu sibamdi chamaira simakgei 
chiubo maning taoye. Chiubora Magoo longga 
padmibo chamsi chiuwang boga riliu 
Chakhuangkabawtongliu niu parammai Ranapeyu 
Mn. Gengkabawtongbo khuga dinbo chamtu maning 
khaijiu riliu Chakhuangkabawtongliu palungga palib 
khadra khaibam boma? Wakhadra maning sonna 
bamboma? Chiukhaibouye. Riliu 
Chakhuangkabawtongliu niu captain Pasatongkangbo 
paliu kangmaitu adao raiboga, pasai bonai daolan 
boga khaddi ramna suraga masanjiu maji jakjiu npao 
kawi thiukhai bomakjiu masen maraibo chamkeng 
kadinbo khaddi masen masiabo zuwan khaddi ngaolu 
makge, chiudi tuhoi Ranapeyu Mn. 
Gengkabawtongbo khuga dinbo chamkeng haira 
wakhad palib khadra bambo cham kumme chiubo 
maning mased cham dintao khaiboye. 

Chiubam liudi puipiu mailui niu “ Tinglung simak, 
aliulung simakgei, kaviulung tadui chungbamdi 
maisi makgei ” Chiubo luisi thiukhaibo makjiu wadi 
dinsan khaira haye, yuye, captain Pasatongkangbo, 
Mn.Masingbo khaddi Mn.Masheengbo paliukang 
maira riliu Chakhuangkabawtongliutu maraijiu 
masen maraibo chamsi khad niu khad khuga dinjiu 
marim puiting dinzing khaimi boye. Kawilong tadbo 
npuiky mari thiujiu Bena gasu Kawilong tangbo 
dintang khaimi boye. Pasaibo naidi, Kawilongmai 
tadui nkhun ganiu Kawilongmai riliupui Krooiliutu 
pon kadaajiu, din kadaajiu riliu 
Chakhuangkabawtongliutu nriga kakoo boga 
ponkhang khaijiu English maikhon ganiu Excellence 
chiubo siyei chiujiu dintang khaimi boye. Riliu 
Krooiliu tudi chalui masing khaijiu paliu kangmai 
thiusui khaimi boye, riliu Krooiliu niudi Captain 
Pasatongkangbotu paronna pakyga kiulo chiujiu 
pakyga kukiu lujiu Maghai tiu machamjiu masen 
marai bocham dinsonna khaimi boye, masen marai 
bogu chaluidi thuikhai miboye, masen maraijiu 
tamum bodi tamum khaimi boye. Captain 
Pasatongkangbo niudi riliu Krooiliu khuga “E-ra 
wadao khaddi arad simakge, pachang palingj iu E natu 
masennei, maraiyei chiubo mangai mitulo chiujiu 
dinkhai miboye” 

Chiubam liudi riliu Chakhuankabawtongliu niura 
majijiu npao khaibo makjiu, Captain 
Pasatongkangbo paliu kangmai maikhad tudi 
mikhuan saokhaibo maksai marui npao thiujiu 
munsun khaibo ngaolu makge. Chiudi tuhoi 
Ranapeyu Mn.Gengkabawtongbo khuga “manung 
kamakga thiuminei, ramnalan kamakbo tinggen gane 
adaolan sangjing kara beleng” chiujiu dinbo situ 
maning khaij iu agu maning mased ganiu “ Unglung 
simcik aliulung simakge, kaviulung tadui 
chungbamdi maisi makge’'’ Chiubopuipiumai luitu 
maningtao khaibo makjiu wakhaddi dinsan khaira 
haye. 

Liangmai puipiumai kadin chamga “Maning mased 
thinbo pazai makge ” chiuye. Karaobo piuh E-niu 
amaning mased thiukhai mibo khaddi amaning 
mased cham dinpad khaimibo E-niu kamaobo thiura 
boye. Riliu Chakhuangkabawtongliu tura mai maning 
masakhai niuye, kakhan katiabo thiuniuye. Riliu 
Chakhuankabavvtongliura palung manao riangbo 
khaddi thiumakjiu kazikdui kama sheengbo kum 
thiumi sulo. Aguang ghoomtu kawibo kurrjiu wi 
taphuangbo khaddi wi tingthuibo thiumi sulo chiujiu 
munkuam khaiye. 


116/ Magoo Longga 







■ - * 


Pariga khaibambo chamai meng (Photo) hai “Kachaa 
Longga-Magoo Longga” ariak khuang karoubopiu 
W K Nampao ye. Pahai Liarigchimai ye. Tuhoi ra 
Kanglatongbi ga wangjiu lungbamme. Liangmai gu 
literature ga palung thiujiu wajiuga ariak katam 
tambo di raupad khai mide. Paniu rai padbo ariak 
khuang kashia zan niu: 


1. Toovow 

2. Kawicham ataaih 

3. Chamzah-Luizah 

4. Kachaa Longga-Magoo Longga 

5. Khaazaah 









